
Cine se teme de adevăr?! 


O  nouă-veche pioșenie în fața “opiniei 
publice” a atins politicienii, de la Dreapta la 
Stânga. Observaţi, vă rog, ghilimelele. Nu 
vorbesc de respect pentru voința cetăţenilor - 
persoane care îşi exercită drepturile și exprimă 
opiniile în cunoştinţă de cauză - ci de încercarea 
de a lua culoarea mediului înconjurător... 

Este vorba de soluția miraculoasă pentru ca, 
în sfârşit, instituțiile să funcționeze şi 
credibilitatea noastră să fie salvată - votul 
“uninominal”. Acesta este un fel de eufemism 
folosit pentru a desemna sistemul electoral 
bazat pe votul majoritar. 

În general, nimeni nu crede iar cei ce cred 
nu ştiu despre ce vorbesc; câțiva cred... altceva. 
Toţi, sau aproape toţi, îşi exprimă însă 
susținerea, acceptând implicit că - “Da! Acum 
suntem iresponsabili dar când vom fi aleşi 
uninominal vom deveni atât de interesați de 
binele public că nici nu ne vom mai recunoaște 
uitându-ne în oglindă.” 

Mint din lipsă de curaj sau pentru că se simt 
cu musca pe căciulăl? Nu ştiu. Mie însă nu-mi 
este frică să spun că votul “uninominal” este un 
vot profund nedemocratic iar urmările nu-s nici 
pe departe cele pe care şi le închipuie cei 
iluzionaţi de noua speranță. 

Să facem scurta recapitulare a schimbărilor 
față de situaţia actuală: 

1. Guvernul care va organiza alegerile pe 
noul sistem va diviza artificial, dar nu la 
întâmplare, actualele judeţe într-un număr de 
circumscripții egal cu numărul de senatori şi 
respectiv (altă divizare) cu numărul de deputați. 
“Granițele” vor fi cu grijă desenate pentru a 
constitui cât mai multe circumscripții în care să 
se poată obţine majoritatea de către cel care 
Organizează... 

2. Cetăţeanul va afla imediat (sau nu) că 
trebuie să aleagă un primar şi un consilier în 
comuna X, un consilier în judeţul Y, un senator 
în circumscripţia senatorială Z, un deputat în 
circumscripția  deputațială W şi unul în 
circumscripția europeană - bine că s-a terminat 
alfabetul! - deși de 40 de ani locuieşte tot la 
Oşeşti. Fericit că are un singur Preşedinte și o 
singură țară, își va înhăma caii la căruță ca să-şi 
plimbe necazurile de la un reprezentant la 
altul... 


Cine se teme de adevăr?! 


3. Partidele politice vor ierarhiza urgent 
circumscripțiile în sigure, posibile şi pierdute 
din start. Cei care de obicei aleg locul pe listă 
vor alege circumscripțiile sigure; acolo unde, de 
exemplu, partidul are majoritatea primăriilor. 
Cei care culeg, vor merge să se bată cu 
contracandidații din greu. Ceilalți, fără susţinere, 
vor rămâne cu onoarea de a fi fost desemnați. 
Dacă sunt cu adevărat buni, după 3-4 cicluri 
electorale, deja obosiţi, chiar s-ar putea să fie şi 
aleşi, bineînțeles, dacă partidele îi mai 
nominalizează... 

4. Se vor inventa motive pentru ca procesul 
de democratizare a partidelor, aflat abia la 
început, să fie stopat. Angajamentul autentic 
față de valori şi obiective, precum şi calitățile 
politice personale vor fi umbrite de două 
cerințe - vizibilitate și bani. Nu maneliştii sunt 
pericolul; nu-s destui iar cetățenii ştiu în general 
să facă diferenţa între cine poate şi cine nu să-i 
reprezinte, indiferent de meserie... Trăim însă 
în ţara în care un deputat care a absentat la mai 
mult de 90% dintre şedinţele parlamentului și a 
luat cuvântul de 5 ori în 2 ani a fost nominalizat 
de către mass media “cel mai bun 
parlamentar”... 

5. Femeile vor fi primele victime; cei mai 
tineri, de asemenea. Şi mai mulți candidați ai 

stângii vor fi oameni cu interese de dreapta. Cei 
de dreapta la fel... 

6. Pot candida şi independenţi; şi acum pot. 
Societatea civilă va deveni politică şi va împinge 
în față, poate, câțiva candidaţi. Vor fi, în cel mai 
bun caz, nişte voci singulare care se vor alipi 
unui grup politic dacă vor avea un proiect de 
dus la îndeplinire... 

7. Vin alegerile; se votează. Principiul e 
relativ simplu - câştigătorul ia totul. Dacă ar fi 
doi candidați, la un scor de 51% pentru 
reprezentantul partidului A şi 49% pentru B, A 
câştigă locul. Ne putem imagina, la limită, că un 
asemenea rezultat se repetă în toate 
circumscripțiile. Partidul A câştigă cu 51% din 
voturi toate locurile din parlament. Bineînţeles 
că este o exagerare! Dar este o situație întâlnită 
la acest tip de vot ca să obţii cu 30% din 
voturile cetățenilor 60% din locurile 
parlamentului. Votul pentru A nu mai este egal 
cu cel pentru B și asta este neconstituțional! 

9. Partidele mai mici își pierd grupurile 
parlamentare şi dispar; poți să ai 20-25% din 
voturi pe ţară şi să nu ai reprezentanți în 
parlament; minoritățile nu mai obţin locuri 
decât dacă sunt foarte concentrate în câteva 
circumscripții. Nici majoritarii nu mai obțin 
locuri unde trăiesc minoritarii. 

Cine se teme de adevăr?! 


10. Parlamentarii tind să aibă aceeaşi culoare 
politică cu primarii şi consiliile din 
circumscripțiile lor şi viceversa. Funcția de 
control parlamentar asupra instituțiilor slăbeşte. 
Se poate produce o “teritorializare” a partidelor. 
Nu mai avem partide de dreapta și de stânga 
(putere şi opoziție) ci zone albe şi zone roşii... 
Se tinde spre sistem bipartid. 

11. Cetăţeanul care a votat cu B devine și 
mai turmentat după vot pentru că nu mai ştie 
cine-l reprezintă (programul lui A nu îi reflectă 
interesele) şi nici cui să adreseze o petiție pentru 
că el este arondat unei circumscripții care are un 
singur reprezentant (pe A). Cel mai aproape 
reprezentant din partidul lui este la 300 de 
kilometri, dacă e norocos. Cum trasarea 
graniţelor între colegii este artificială şi cel mai 
adesea ele nu au o localitate de reşedinţă, îi va fi 
dificil să-şi găsească reprezentantul chiar și 
atunci când îl are... 

12. Acelaşi parlamentari de azi sau alții ca 
noi, doar cu modificările descrise mai sus, ajung 
în parlament, cu aceleaşi deprinderi dar cu o 
legitimitate nouă în care vor crede ei înșiși. 
Disciplina în aplicarea unui program politic 
poate să scadă... Sporul de calitate este extrem 
de discutabil. Cele mai multe şi directe 
nemulțumiri pe care le au cetăţenii se îndreaptă 

spre administraţiile locale; primarii sunt aleşi 
prin vot „uninominal? dintotdeauna. A 
presupune © superioritate a calităților 
individuale este, bineînțeles, mai mult decât 
discutabil. 

13. Vom organiza alegeri parțiale des pentru 
că la noi sunt dese situațiile în care 
parlamentarii renunță la mandat pentru că devin 
incompatibili, găsesc altceva mai bun de făcut 
sau sunt... muritori. Vom învăța astfel 
exercițiul democratic. 

14. Cât despre obligatoria legătură cu 
cetățeanul şi interesele sale vă relatez o 
întâmplare adevărată dar cu tentă anecdotică... 

Suntem în Marea Britanie, unde sistemul 
electoral folosit pentru alegerea parlamentului 
național este “uninominal”. Imediat după 
alegeri, la gară, autoritățile locale se prezintă 
pentru a întâmpina pe deputatul proaspăt ales, 
venit să-şi viziteze pentru prima dată 
circumscripția. Era, se vede, un preferat al 
conducerii partidului său şi, drept urmare, 
fusese repartizat într-un loc sigur... După 
saluturile şi felicitările de rigoare prefectul îl 
întreabă cu politețe: 

- Domnule, nu vă supărati, veti obişnui să vizitati 
circumscriptia în aceeaşi perioadă a anului ca şi 
predecesorul dumneavoastră?! 

Cine se teme de adevăr?! 


Există totuși cineva care chiar vrea în acest 
moment vot “uninominal” şi el ştie despre ce e 
vorba. Oare de ce !? 


Post Scriptum 


Am luat în mod deliberat pentru 
exemplificare cel mai simplu model de 
„uninominal” — votul majoritar cu un singur tur 
de scrutin; din motive... pedagogice. 

Este o simplificare pe care o recunosc. 
Indiferent însă de varianta care va fi preferată, 
politica româneasca va funcționa, în linii mari şi 
în detaliu, după cum am descris mai sus. Adică 
nici într-un caz mai bine... 


www.gabrielacretu.ro, februarie 2007 

Secolul 21. România feudală 


Prima zi 

Armata şi biserica, primele în topul 
încrederii. Votul “uninominal”, aşteptat ca pe 
salvarea de la inacțiune. Laicitatea, întâmpinată 
cu “piei drace!” Conducătorul, întâmpinat cu 
pâine şi sare; la orice nivel ierarhic! 

Simţul critic adormit de tot, demult, 
iremediabil! Unii spun că alții sunt deasupra 
societății prin legea divină. Alţii sunt deasupra 
legii prin voinţele reunite, a lor şi a celor ce 
acceptă, circa 75%... 

Ştiinţa este îndoielnică, religia în afara 
oricărei îndoieli, deşi se mai discută... Eu mă 
simt în feudalism! Dar nu numai pentru că mă 
aflu la 10 kilometri de Tanacu... 

Întrucât temele din dezbaterea publică 
contemporane cu alții, de prin alte părți, nu 
sunt contemporane şi cu noi, propun ca în 
posturile viitoare să mă inspir din Evul Mediu. 
Primele discuţii la care v-aş putea provoca ar 
suna astfel: “Câţi îngeri încap pe vârful unui 

acl?” sau, ca să nu părăsesc total feminismul 
care mă caracterizează, “Credeţi că femeia are 
suflet?“ 


Ziua următoare 

Criticii mei prietenoşi m-au acuzat că în 
postul anterior aş fi amestecat puţin lucrurile şi 
m-aş fi îndepărtat de esența temei — care ar fi 
fost obscurantismul - din motive de stil 
partizane sau... “opozante”; îmi apreciază însă 
curajul de a spune lucruri despre care, în 
general, se tace. Acesta era proiectul meu 
politic, nu-i aşa!? 

Din motive amicale şi de rigoare intelectuală 
ţin să precizez că tema era caracterul anacronic 
al discursului public în societatea românească. 

Acest discurs împiedică dialogul cu restul 
lumii. Cei ce ar fi putut să ne înțeleagă au murit 
demult sau, oricum, nu o duc prea bine... 

În interior, dialogul devine imposibil atât 
timp cât “noi nu vrem să auzim răspunsul; noi 
vrem să uităm întrebarea” , așa cum adevărat 
spunea odată Max Frisch. 

Enumerările mele aveau coerenţa internă și 
sugerau o schiță de portret a “feudalismului” 
politic contemporan. Nu-şi propuneau să treacă 
în derizoriu vreo epocă istorică, precum Evul 
Mediul 

Pentru a evita noi neînţelegeri, voi încerca 
traducerea “metaforelor” utilizate: 


e armata = preferința pentru a da şi a primi 


ordine, rigiditate, ierarhie, înăbușirea 
individualității 
e biserica = preferința pentru supunere, 
> 


iraționalism, plus cele de mai sus 

e societate de status = unii trebuie scutiți, 
prin poziţia lor, de obligaţiile pe care ceilalți, de 
rând, le au; în cazul nostru, clericii de a 
răspunde de comportamente  reprobabile 
precum poliția politică 


e conducătorul = omul providenţial, de la 
care se aștepta salvarea şi care poate fi și 
aşteptat cu nerăbdare şi ce se mai găseşte... 
Pentru că reprezintă binele - că doar e 
providenţial! - nu poate fi judecat; poate fi doar 
aclamat până este înlocuit de următorul, care 
nici el nu poate fi judecat ci doar aclamat... 


e votul uninominal = sistem de selectare a 
oamenilor providenţiali locali, care ne vor face 
plăcuţi celui central şi vor aduce bani de care va 
beneficia, poate, şi comunitatea noastră... 


Aud un murmur care-mi spune că nu mă 
credeți! Acceptaţi, în general ceea ce spun dar 
cu o excepție: să nu amestec „votul 

uninominal” în acest ghiveci. Este un vis prea 
frumos. 

Vi-l recomand atunci pe Daniel Barbu*, ca 
să-l  compromitem. Votul uninominal est 
perfect la locul lui în imagine; este “feudal”. Nu 
e un portret a la Picasso sau Dali, chiar dacă 
societatea ni se pare uneori cam descompusă 
sau de-a binelea suprarealistă. Are proporțiile 
perfecte, ca la clasici; ca la Durer... 


Acest discurs public “feudal” nu reflectă 
obligatoriu o realitate dominantă. Prin repetare 
neîncetată și în lipsa unuia alternativ, creează 
însă o realitate după modelul lui. Rațiunea este 
înăbușită, toleranța uitată, democrația 
dezavuată, elitismul glorificat, încrederea în sine 
subminată la toți cei care mai au simț critic. Hai 
să vorbim! 


www.gabrielacretu.ro, august 2007 
*Daniel Barbu, profesor la Universitatea din 


Bucureşti, unul dintre puținele spirite critice prezente 
în spațiul public românesc. 

Curcubeul apare după ploaie 


În câteva dintre articolele anterioare am tot 
făcut aluzii şi întins capcane - intelectuale, se 
înțelege - sperând la comentarii cu efect de 
trezire şi lămuriri care mă vor scuti de efort. 

Era vorba de raporturile noastre cu religia, 
statul, instituţiile din care România face parte, 
trecutul și prezentul... Făceam niște referiri 
chiar și la viitor probând faptul că nu sunt tipică 
în politica noastră. 

Reacţia nu a fost chiar aşa cum speram să fie 
dar, cum nici absentă nu a fost, încă mai 
aşteptam... 

Aprecierile foarte laudative dar mai ales 
unanime referitoare la atitudinea românilor față 
de NATO, prezente până la saturație în mass 
media din aceste zile, au fost însă o provocare 
pe care nu pot să o mal ignor. 

În timp ce în alte state - ce imaturitate! - s-au 
manifestat şi poziţii critice, inclusiv manifestații 
publice de protest, românii își păstrează 

susținerea fără limite; şi fără rezerve. Cam 
aceasta era esența comentariilor. 

Astăzi m-am decis să fiu brutal de clară. Să 
nu se spună că am tăcut! 

1. Când toţi au o singură părere cel mai 
probabil este că nu au nici una, adică nu au 
habar despre ce e vorba. Departe de a 
reprezenta un motiv de mândrie, atitudinea 
ridică multe semne de întrebare pe care trebuie 
să le formulăm: 

e Dece nu există la noi nicio mișcare, cât 
de mică, pacifistă sau antiglobalistă? 
e De ce nu tragem concluziile care ne 
privesc din participarea pe care am avut-o 
până acum la misiunile militare? În Irak, de 
exemplu. 
e Dece suntem atât de mulțumiți la ideea 
că George W. Bush va fi, iarăși, foarte 
fericit? Este vorba, totuși, de un şef de stat 
criticat cât se poate de dur pentru politica sa 
de securitate în propria ţară şi în lume; un 
şef de stat aflat, suplimentar, în ultimele luni 
de mandat... 

e Dece societatea civilă, foarte vorbăreață 

în alte ocazii, a considerat că este perfect 

normal să ți se interzică să ai afişe anti- 


NATO? 

e Poliția politică poate fi admisă sau 
respinsă după bunul nostru plac?! Observaţi 
că nu am spus /pferes pentru că interesul 
presupune o alegere rațională... 


2. Uniunea Europeană nu are încă o 
politică externă comună în sensul tare al 
cuvântului. Nici NATO nu are. Reacţiile 
ţărilor membre în cazul războiului din Irak este 
edificator pentru ambele afirmații. 

În acelaşi timp, toate statele Uniunii și-au 
manifestat prin semnarea Tratatului de la 
Lisabona, pe care România l-a şi ratificat, 
acordul pentru a avea aceasta politică. Avem cu 
celelalte state membre interese economice și de 
bună vecinătate care o şi impun, nu doar o 
recomandă. 

La nivel global, România este un stat 
mărunt, care are o poziţie strategică avantajoasă 
șI riscantă, simultan. Istoria ne-a dovedit până 
acum că este mai mult riscantă. Acestea fiind 
condițiile, apar alte semne de întrebare: 

e Gândeşte cineva serios la consecințele 

pe care această atitudine le are asupra 

capacității noastre de a negocia propriile 

interese în interiorul Uniunii Europene şi a 

obţine sprijin pentru realizarea lor? Mă refer 

la aderarea noastră, aproape fără 
discernământ, la punctul de vedere al 

Statelor Unite ale Americii în majoritatea 
problemelor... 

e Avem pregătită o variantă de rezervă, 
diplomatic vorbind, în eventualitatea - 
foarte probabilă şi dorită - că se schimbă 
administrația republicană cu una democrată 
în SUA? Chiar dacă în politica externă există 
o anumită continuitate între administrații, 
este de presupus că vor urma câteva decizii, 
schimbări de priorități şi metode care s-ar 
putea să ne lase în afara jocului mai mult 
decât până astăzi... 

e Care-i miza jocului, acum? În momentul 
intrării noastre în NATO, raţiunile au fost 
de ordin aproape strict politic. Acceptarea 
în club era semn de bună purtare şi 
deschidea eventuale alte porți; rațiunile 
militare şi de securitate, ca şi cele 
economice, au fost secundare. Faptul că am 
fost primiți întâi în NATO şi pe urmă în 
Uniune nu e străin, de altfel, de competiţia 
nedeclarată pentru întâietate politică dintre 
SUA şi UE... 


3. Desfăşurarea de forțe din ultimele 
săptămâni este o sfidare la adresa 
cetățeanului; este un exces de zel care arată 
decalajul enorm dintre atenţia pe care instituţiile 
statului o acordă siguranței şi respectării 

drepturilor omului obişnuit şi cea acordată 
"puternicilor zilei”. Şi disprețul lor față de 
cetăţeni. Spun asta pentru că mă întreb: 
e Dece nu se optează pentru organizarea 
întâlnirilor la nivel înalt în locuri mai 
discrete - o stațiune izolată, de exemplu - 
dacă frica pentru periclitarea siguranței 
proprii este atât de mare... Nu ar fi nevoie 
să perturbe viața a două milioane de 
oameni. 
e De ce Bruxelles-ul nu se mai blochează 
în întregime atunci când vin, cel puţin de 
două ori pe an, şefii de stat la întruniri?! 
e Dece floricelele înfloresc doar sub ochii 
invitaţilor străini? 
e De ce merită cetățenii Bucureştiului să 
se strângă gunoiul doar atunci când se face 
pentru alții? 
e De ce ne amintim că trăiesc unii în 
canale doar acum... 


ŞI o ultimă întrebare, pentru că eu am făcut 
armata scurtă şi nu am exercițiul analizelor 
strategice. 

Mi-ar plăcea să-mi răspundă chiar cel care 
afirma astăzi pe un post de televiziune că prin 
susținerea aderării Georgiei (fosta republică 
sovietică şi nu statul sudist american) poziția 
României se întăreşte, devine mai sigură în 

regiune, întrucât nu mai suntem stat de 
“graniță”, aflat la limita geografică exterioară a 
organizației. 

Aderarea este susținută de SUA şi respinsă 
explicit de majoritatea statelor europene. 

Îmi enumeră cineva care sunt lucrurile de 
care vom fi siguri, după aderarea Georgiei?! 

* 

Cred că aceste considerații reprezintă o 
reacție absolut necesară şi o voi repeta și în 
cazul altor teme. Unanimitatea este semn al 
lipsei de democrație, al fricii ca mijloc de 
conducere și dominare sau al dezinteresului 
total pentru ceea ce ni se întâmplă. Asta, în 
cazul în care există o asemenea majoritate 
covârşitor favorabilă; dacă nu există, atunci 
asistăm la o mare manipulare pe care trebuie să 
o demontăm... 

În orice caz, până şi copiii ştiu ceea ce unii 
par să ignore: curcubeul apare după ploaie, nu 
după George Bush... 


www.gabrielacretu.ro, aprilie, 2008 

Formula „3 în 1” a devenit emblematică în 
ultima vreme. Ea promovează cu zgomot 
ceva care reuşeşte să ascundă trei aparențe 
sub o realitate banală pentru care, de regulă, 
consumatorul trebuie să scoată banii din 
buzunar. De formula „1 din 3” nu se 
vorbeşte. Cert este însă că ea poate să ne 
descrie foarte bine istoria recentă. 

Ca să construieşti ceva îți trebuie trei 
lucruri - omul, natura și capitalul. Nu este un 
citat din clasici ci o descriere a elementelor 
fără de care nimic nou nu se face. Să ne 
aruncăm o privire asupra lucrurilor aşa cum 
le-am trăit în ultimii ani. 

Omul nu a prea contat. Dovada sunt 
preocupările comparativ reduse pentru 
investiţiile în sănătate, educaţie, cultură, 
pentru implicarea lui în deciziile care-l privesc; 
dovada este răspândirea românilor prin 

Europa şi prin lume în căutarea a ceva ce 
acasă nu mai aveau speranța să găsească. 

Natura a contat şi mai puțin. O arată 
munții rămași - în câţiva ani — golași, fără 
pădurile care-i acopereau până de curând. Ne 
spune același lucru pumnul de arginţi, foarte 
puţini, pentru care unii vor să concesionăm 
istoria, pământul şi frumuseţea lui celor ce 
visează doar la un munte de bani, așa cum se 
întâmplă la Roșia Montana. Triumfător ne 
apare doar capitalul. Rațiunea retrocedărilor 
nici nu mai este reconstituirea unei situații la 
care foștii proprietari ar fi îndreptățiți, ideea 
de dreptate s-a pierdut pe drum. Rațiunea este 
alta - reconstituirea condiţiilor pentru un 
capitalism sălbatic, primitiv, de pradă... 

Nu l-am construit noi. Capitalismul se 
construiește singur. Noi nu l-am împiedicat să 
apată. În nouăzeci trebuia să alegem în ce 
societate vrem să trăim și să încercăm să o 
punem pe picioare. Cred că ceva ne-a scăpat. 

Doar un paradox, dintre multele care se 
înşirule, drept argument: s-a retrocedat 
Castelul Bran, a cărui valoare stă în 
fragmentul de istorie națională pe care-l 
simbolizează, care e parte a identității noastre 
reale, unor „moştenitori? avizi de a exploata 

mitul cinematografic al vampirului Dracula, o 
identitate fictivă. Nu s-au „retrocedat” încă - 
în schimb - sumele depuse la CEC de cei care 
au economisit cu speranța de a-şi cumpăra o 
maşina din munca lor. 

Tranzacţionarea „drepturilor litigioase” 
este un alt exemplu în care noii îmbogățiți cu 
acces direct la justiție au transformat un act 
considerat de „dreptate istorică” în sursă de 
îmbogăţire fără limită; nu rareori, prin sfidarea 
legilor sau acte de corupere. Celelalte țări 
foste socialiste, în majoritate, au plecat de la 
ideea de a-şi deschide economiile și 
democratiza instituţiile, de la ideea de a 
construi un viitor mai bun decât prezentul. 
Problemele cu trecutul și le-au rezolvat ceva 
mai rapid, mai fără ură şi fără mari excese. 
Acolo unde s-au făcut retrocedări, sumele 
maxime au fost rezonabile; s-a evitat 
polarizarea economică şi distrugerea 
patrimoniului existent. În general, s-au plătit 
despăgubiri. Retrocedarea în natură, cu lungul 
şir al consecințelor nefaste, a fost limitată. În 
Ungaria, spre exemplu, doar clădirile care au 
aparținut cultelor religioase s-au înapoiat ca 
atare. Au evitat situațiile aproape fără ieşire 
care se întâmplă astăzi, când şcoli şi grădinițe 

au rămas fără sedii, chiriaşi fără locuinţă iar 
clădiri de patrimoniu sau destinate activităților 
culturale s-au transformat în crâșme. 

Cred că noi nu am avut nici un plan. Totul 
a rezultat din compunerea forțelor care au 
vrut, a celor care nu s-au opus şi a celor care 
nu s-au arătat... Rezultatul este că România a 
renunțat la un viitor poate incert pentru a se 
întoarce într-un trecut iluzoriu. Istoria 
modernă a României este un şir lung de 
scandaluri financiare și de jefuire a banului 
public în avantajul intereselor private ale unor 
grupuri restrânse. Nici cei mai buni (Carol I, 
de exemplu)) nu au fost străini de asemenea 
practici; cazul dotării armatei române în 
primul război mondial este una dintre istorule 
triste de acest fel. Triste dar frecvente. 

Perioada interbelica, atât de idealizat, nu s- 
a caracterizat prin stabilitate (am avut vreo 
treizeci de guverne în 20 de ani). Nu a fost 
nici de o înaltă moralitate; camarilla regală era 
doar vârful  aisbergului unei  corupții 
endemice. Nici democraţia nu era fără cusur. 
Dictatura lui Carol al II-lea, excesele extremei 
drepte şi, în final, regimul antonescian vin pe 
un teren fertil pentru asemenea manifestări. 
Dintre ţările care au schimbat regimul în 

1989, România se pare că a preferat o 
schimbare lipsită de sens. Oamenii învață din 
istorie că niciodată nu învață din istorie. Am 
ţinut cu tot dinadinsul să confirmăm butada. 
Nici nu putem să spunem dacă a fost o 
alegere deliberată sau doar rezultatul final al 
unui șir de decizii eronate. Şi al unor credinţe 
eronate. 

O asemenea credință falsă a contribuit 
enorm la pericolul de dispariţie care planează 
astăzi asupra a numeroase parcuri, grădini 
botanice, zoologice, rezervaţii naturale. S-a 
acceptat, fără nici o rațiune și rezervă, că 
interesul privat este superior celui public. De 
fapt, lucrurile sunt chiar mai complicate. Nu 
s-a mai ţinut cont că există o diferență 
esențială între cele două. 

Auzim mereu ideea că cineva care a reușit 
să facă ceva în domeniul privat, adică mulți 
bani, merită să i se încredinţeze frânele 
comunității, adică să fie ales primar. Nu 
înţelegem de ce se mai indignează cetăţeanul 
că administraţiuile locale au intrat cu mare 
interes în jocul retrocedărilor, reconstituirilor, 
schimburilor, trecerilor din patrimoniul public 
în cel privat și altor acte juridice şi 
maşinațiuni... 

Este foarte probabil ca să nu mai putem 
schimba trecutul decât în mică măsură. Dar a 
venit timpul să ne trezim, să definim ce vrem 
să facem din ţara noastră şi să oprim 
abuzurile; cât se mai poate face ceva. 

» ara asta are pământ pentru toți; 
ceea ce lipseşte este un guvern pentru 
toți.” Cuvintele aparțin unui mare politician 
dintr-o ţară cu care începem să semănăm tot 
mai mult, Columbia. Nu are guvern pentru 
toți nici țara noastră; pe unii însă îl serveşte 
foarte bine... 


Cronica Română, martie 2008 

Rubrica săptămânală pe care o încep astăzi 
se vrea o privire puţin piezişă asupra realităților 
de acasă. Sper să aibă avantajul pe care distanța 
îl oferă — o perspectivă mai clară asupra 
evenimentelor — dar mai ales dezavantajul 
adevărului, adică să supere pe cât mai mulți. 
Nu-mi propun deloc să măgulesc orgoliul 
național, îmi propun în schimb o utilă 
comparație cu ce se întâmplă în restul Europei 
și în lume. 

Ferestruica de unde trag cu ochiul se va afla 
când la Bruxelles, când la Strasburg, după cum 
activitățile Parlamentului European ne fac să 
pendulăm între cele două sedii... 

Am fost sfătuită să încep cu un articol 
militant şi caracteristic pentru mine, unul despre 
relația politicii cu femeile și viceversa. M-am 
răzgândit pe jumătate, pentru că luni, la apariția 
acestui articol, va fi o zi tristă... Este ziua de 
după alegerile locale. Nu anticipez rezultate 
electorale proaste pentru partidul din care fac 

parte; sper că dimpotrivă. Motivul tristeții este 
altul. 

Am fost şi continui să mă număr printre 
puţinii care au criticat în mod deschis şi 
consecvent marea manipulare care s-a produs 
sub stindardul pe care scria „Trăiască votul 
uninominal!” Am făcut-o din cel puţin două 
motive. Odată, pentru că apăr dreptul femeilor 
de a participa la decizia politică şi acele condiții 
legale care favorizează exercitarea lui. În al 
doilea rând, eu chiar cred în democrația reală, 
participativă. Pentru aceste obiective, „votul 
uninominal” este un real inamic. 

Adversarii argumentelor mele au fost fără 
număr. Chiar dacă sistemul majoritar e vechi de 
trei secole, s-a indus ideea că e vorba de ceva 
înnoitor şi s-a creat o mare aşteptare de 
progres. 

Mâine vom putea vedea primele roade ale 
acestei „inovații? politice; vom cunoaște noii 
preşedinţi ai Consiliilor Judeţene. 

Anticipez că nu vor fi mult mai responsabili 
față de binele comun, nici toți curați şi nepătați; 
anticipez că nu vor fi nici mai tineri, frumoşi şi 
„europeni”; printre ei, femeile vor străluci prin 
absenţă. Ceva îmi spune că mult superiori celor 
de astăzi nu vor fi; ba chiar vor fi mulți dintre 
cei de astăzi şi nu obligatoriu cei mai buni. 

O schimbare esenţială va avea loc totuşi. Va 
fi legitimat prin vot egal, direct, universal şi 
secret sistemul clientelar, de tip semi-feudal, 
dezinteresul pentru politică al cetățeanului şi 
„scârba generalizată”, ca să parafrazez un 
cunoscut personaj politic. 

În măsura în care câştigătorii joacă vreun rol 
în partidele respective, ceea ce deseori este 
cazul, speranța de democratizare a acestora e 
moartă; relaţiile bazate pe servilism, motivate 
politico-economic, vor creşte, ca frecvență şi 
intensitate, în organizaţii. Acestea îşi vor pierde 
şi aşa fragila putere de control pentru că Şeful a 
fost ales de popor! O inovaţie politică putem 
totuşi observa; în România, baronii se aleg în 
mod democratic... 

Mâine voi trăi amara satisfacție de a auzi 
cum adversarii de ieri încep sa-mi dea dreptate. 
Aş prefera sa nu aibă de ce să o facă. 

O precizare este necesară. Comentariile 
mele nu sunt despre președinții de Consilii 
Judeţene; nu cred că aceştia sunt vreo expresie a 
răului politic; unii pot fi chiar persoane 
remarcabile. Relaţiile în care sunt prinşi, pe care 
le întreţin sau în care se complac sunt însă un 
mare rău făcut democraţiei. Votul direct le va 
întări şi legitima. 

În timp ce scriu, văd știrile la televizor; circa 
o sută de mii de oameni într-o piață din Seul 
protestează împotriva unei măsuri economice 
pe care guvernul intenţionează să o adopte; 
fiecare poartă în mână o lumânare în pahar de 
plastic, sunt organizați, nu sunt acolo din 
întâmplare, prinși de evenimente... 

Cu puţini ani în urmă, Coreea de Sud era o 
dictatură militară dură. Ceea ce observ este 
dovada unei solide societăți civile. Ce-i mână pe 
ei în luptă?! Ce ne ține pe noi acasă?! Sunt 
întrebări la care ar merita să ne răspundem. 

Cred că e necesar să ridicăm un alt stindard - 
„Votul în cunoştinţa de cauză”, a celor care 
participă efectiv la viața comunității. 

Putem să schimbăm sistemul electoral de 
mii de ori; fără cetăţeni care-şi ştiu drepturile şi 
sunt dispuşi să le apere, fără a ne respecta 
obligațiile, progrese mari nu sunt de aşteptat. 

Ceea ce nu este dispus să facă fiecare pentru 
sine, nu va face altul pentru noi iar politicienii 
nu sunt, şi nu pot fi niciodată, vreun dar divin; 
sunt doar produsul celor care îi aleg... Vă spune 
unul dintre ei! 


Cronica Română, iunie 2008 

Am ales Dincolo de oglindă drept titlu al 
rubricii mele, gândindu-mă la Alice pe care 
autorul ei, Lewis Carroll, o face să treacă prin 
oglindă şi să descopere o lume surprinzătoare, 
cu alte personaje şi alte adevăruri decât cele la 
care ne aşteptăm. 

Există un nivel al politicii mai puţin vizibil 
sau neînțeles din afară pe care îmi propusesem 
să-l explorez, pe post de Alice trecând de uşile 
Parlamentului European. 

Am senzaţia însă că unii cititori vor fi 
nemulțumiți de poveste pentru că nu este o 
relatare neutră a evenimentelor. Cred că un 
politician nu poate fi povestitor neutru al 
evenimentelor pentru că nu există neutralitate și 
nu există evenimente. Fiecare politician 
reprezintă un punct de vedere; există întâmplări 
pe care unii le cred evenimente sau nu, în 
funcție de semnificația pe care le-o acordă... 

Săptămâna trecută a fost săptămâna „de 
Strasbourg? În jargonul Parlamentului 

European înseamnă săptămâna în care se 
întruneşte plenul. E un fel de a spune. La 
Strasbourg, timp de patru zile şi în acelaşi timp, 
se întrunesc toate — cele şapte grupuri politice, 
douăzeci de comisii tematice, grupurile de lucru 
- în principiu, şapte înmulțit cu douăzeci(!) - 
delegațiile naționale şi cele pentru relațiile 
Uniunii cu restul lumii; bineînțeles şi plenul. 
Activitatea începe la şapte-opt dimineața și se 
termină după miezul nopții. Ar fi câte ceva de 
relatat. 

Dacă considerați că ceea ce ajunge la 
dezbaterea de plen este important, atunci 
trebuie să ştiţi că în această săptămână au fost 
dezbateri pe circa treizeci de teme diferite și 
voturi pentru un număr cel puţin dublu. 

Să nu vă închipuiți că doar se vorbeşte, 
pentru că din acest motiv se cheamă... 
parlament. Cel mai adesea se decid lucruri care 
au efecte directe asupra vieții cetățenilor 
europeni şi nu numai: se adoptă regulamente și 
directive, planuri de măsuri şi declarații de 
sprijin, bugete şi execuţii bugetare... 

In această săptămână s-a dezbătut în plen 
pachetul legislativ referitor la dezvoltarea pieţei 
energetice — electricitate și gaz. Pentru unul 
dintre regulamente - înființarea agenției de 


36 


Imagini în oglinda de bâlci 


cooperare a reglementatorilor din energie — am 
fost eu însămi raportoarea comisiei mele. 

Obiectivul final al acestor reglementări este, 
pentru social democrați, reducerea deficitului 
energetic existent astfel încât să se furnizeze 
energie suficientă şi la un preț care să permită 
tuturor să-şi plătească facturile la sfârşitul lunii. 

Pentru dreapta politică, reprezentantă a 
intereselor companiilor, scopul este puţin diferit 
- liberalizarea pieţei, dezvoltarea concurenţei şi 
crearea unor noi posibilități de privatizare a 
sectorului public... 

Parlamentul funcționează pe principiul 
conform căruia cei care au aceleaşi obiective și 
apără aceleași interese se reunesc în același grup 
politic. Ca la orice vot, câştigă viziunea grupului 
mai numeros. 

Stânga a reuşit impunerea ideii unei carte 
europene a drepturilor consumatorului de 
energie; cu toate acestea, rezultatul votului în 
ansamblu reprezintă un triumf, din nou, al 
companiilor şi interesului privat asupra 
consumatorilor și interesului comun, o victorie 
a dreptei. 

În cazul directivei privind repatrierea 
imigranților aflați ilegal pe teritoriul unui stat 
membru — alt punct fierbinte al ordinei de zi — 
rezultatul a fost acelaşi, dreapta a învins. Au 

trecut amendamente care atentează la drepturile 
imigrantului ca ființă umană şi-l transformă 
într-un infractor prezumtiv. 

Se poate accepta imigrantul doar ca forță de 
muncă ieftină dar nu ca om; prevederile 
adoptate nu ţin cont, spre exemplu, de faptul că 
el este o persoană care are copii sau familie 
lângă care ar dori să trăiască. 

Fac aceste sublinieri pentru că esențialul 
pentru fiecare este să ştie că parlamentul este 
câmpul unei lupte politice dure; cine votează și 
cum votează, căror interese răspund deciziile 
adoptate, cine pierde şi cine câştigă sunt mizele 
de care trebuie să fim conștienți. 

Tema încă și mai fierbinte, care a declanșat 
pasiuni și reacții care au variat de la susținere 
înfocată la respingere violentă, a fost cea a 
viitorului Uniunii după respingerea Tratatului de 
/a Lisabona la referendumul din Irlanda. 

S-au luat în calcul zeci de motive pentru a 
explica de ce cetățenii au respins o reformă a 
instituțiilor europene care le întărea în fapt 
influența, stabilind egalitatea deplină de putere 
între Parlamentul European şi Consiliul Uniunii 
Europene, cele două „camere legislative”. 

S-a vorbit despre lipsa de informare cu 
privire la conținutul tratatului. Dar câți 
politicieni îl cunosc?! S-a vorbit despre 

manipularea realizată de forțele euro-sceptice, 
efectele globalizării şi chiar lipsa de recunoștință 
a irlandezilor în raport cu sprijinul de care au 
beneficiat pentru a ajunge ţara fruntaşă a 
Europei astăzi. 

Ceva s-a omis. Un lucru valabil pentru noi 
în egală măsură. Irlandezii care s-au prezentat la 
vot (doar 53%, din păcate) nu au reușit să treacă 
dincolo de oglindă, să înțeleagă miza politică a 
jocului, să identifice corect interesul lor. Nu 
sunt ei responsabili în mod individual. 
Problema este că guvernele și mijloacele de 
comunicare în masă le-au oferit mereu cealaltă 
imagine despre adevăr - profund înrădăcinată şi 
la fel de profund diformă - imaginea din oglinda 
de bâlci... 

La eternizarea ei nu doresc să particip. 
Drept urmare, nu voi spune ceea ce doresc alții 
să audă ci ceea ce eu aud. Cred că nu sunt doar 
vocea unor cetăţeni, a celor care m-au ales, ci şi 
urechea lor... 


Cronica Română, iunie 2008 

Poate că o cronică sportivă ar fi stârnit mai 
mult interes în aceste zile. Aceasta nu este însă 
o cronică sportivă ci doar cronica unei întâlniri 
de gradul trei cu o altă Italie... 

Napoli. Stau pe trecerea de pietoni fără 
curajul de a face pasul decisiv înainte. Nici un 
şofer nu dă semne că ar încetini. Lângă mine, 
un turist cu aer de majordom în vacanță pare 
răbdarea  personificată. Aştept. De partea 
cealaltă a străzii, un cunoscător al obiceiurilor 
locale face semne disperate spre maşini că vrea 
să traverseze şi trece; reușește să ajungă la 
refugiul din mijloc sănătos; repetă gesturile și, 
într-o secundă, îl văd alături. 

Șirul de mașini care nu voia deloc să 
încetinească se opreşte însă brusc. Din prima 
coboară amenințător un tip; tricou fără mâneci, 
bicepşi demonstrativi, ţigara aprinsă intre 
degete. Urlă cu atâta forță și hotărâre la bietul 
om încât trecerea de pietoni devine un amănunt 
fără semnificaţie, ocultat de tălpile personajului 

înfierbântat. Parcă ne aflăm într-o peliculă a 
realismului italian. Dincolo de grotescul 
situației, ceva foarte familiar plutea în aer; mi s- 
a părut o scena de acasă... 

Napoli nu reprezintă Italia dar este 
semnificativ pentru ceea ce înseamnă Sudul 
italian: sărăcie, imigrație ilegală, probleme grave 
de mediu și, colac peste toate, Camorra, cu cei 
peste 84000 de membri şi alaiul de 
infracționalitate pe care-l provoacă și întreține — 
şantaj, jocuri de noroc, prostituție, trafic de 
persoane, violență. 

Întoarsă recent de la Lima, oraş definitoriu 
pentru ceea ce în limbajul socio-politic numim 
Sud, am avut o revelație nedorită. Sudul pare 
același pretutindeni; chiar şi în Uniunea 
Europeană. 

Dincolo de impresii, un lucru este evident. 
Problemele cu care se confruntă Italia sunt mai 
mari decât o arată splendoarea Nordului și 
venitul mediu pe cap de locuitor. În fața 
problemelor există totdeauna două atitudini, 
două strategii politice: să căutăm soluţii sau să 
căutăm vinovați. 

Stânga politică, în mod obișnuit, adoptă 
prima atitudine şi întreține speranța că mâine 
poate fi mai bine. Prin tradiție, Dreapta optează 
pentru a doua variantă; instaurează politica fricii 

şi ţine populația nemulțumită sub control cu un 
argument ce nu necesită eforturi speciale pentru 
ca să devină realitate: mâine poate fi mai rău. 

Cauza răului care ne macină este plasată 
totdeauna în afară, mereu, alții sunt de vină 
pentru neputințele proprii pentru că, dacă nu 
spune ceea ce vrea cetățeanul să audă, adică nu 
e populistă, Dreapta nu mai este Dreapta în 
zilele noastre! 

Binele fiecăruia sau binele comun sunt 
secundare; răul care ne amenință şi/sau 
amenință patria împiedicându-ne să facem 
binele pentru cetăţeni devine elementul central 
în discursul public. 

Pe post de „ţap ispăşitor”, de cauză a 
tuturor relelor, poate fi, după caz, străinul, cel 
diferit, femeia, cel mai slab. Despre reaua voință 
a guvernanţilor de a face ceva pentru cei mulți 
şi buna voință de a lucra doar pentru sine, nu se 
vorbeşte niciodată. 

Este o schemă simplă. O aplică şi guvernul 
Berlusconi în Italia. Deţine puterea, are 
mijloacele de comunicare şi, de această dată, 
ţapii ispășitori sunt imigranții. Discursul public 
stimulează şi hrăneşte reacțiile xenofobe ale 
unora, coagulează nemulțumirea difuză a altora 
şi o orientează. 


43 


Gabriela Creţu 


În acest joc politic vechi de când politica 
însăşi am apărut şi noi. Trăim într-o ţară nu 
mult diferită. Regula descrisa mai sus se aplica 
analog. În loc să vedem dacă există o problemă 
şi să-i găsim soluțiile, politicienii le spun 
românilor că sunt victime ale discriminării. Că 
răul lor vine de la alții. 

Să ne înţelegem! Atitudinile discriminatorii 
există în Italia; împotriva străinilor, a românilor, 
împotriva romilor și mai mult — pentru că sunt 
diferiți, pentru că sunt mai vulnerabili la 
infracționalitate, pentru că deja sunt excluși. 
Bineînţeles, pentru că sunt bune subiecte de 
presă; sunt mai la vedere decât mafia italiană... 
Asta nu înseamnă că sunt mai periculoși. 

Autovictimizarea ține de alt aspect. 
Majoritatea măsurilor de repatriere şi 
reglementare a şederii, în Italia sau la nivel 
european, de care se face atâta caz, se referă la 
imigranți, la cetățenii din țările terțe. Asta 
înseamnă altele decât țările europene. 

Măsurile recente nu au o legătură cu românii 
care lucrează în Italia sau în altă parte a Uniunii 
Europene. Alte reglementări, referitoare la 
cetăţenii europeni, cu certitudine că îi privesc şi 
pe români (munca la negru, asigurările sociale, 
accesul la serviciile de sănătate, de exemplu). 

Cât despre reacțiile discriminatorii la adresa 
altora, suntem frați de sânge cu italienii. În Italia 
au existat manifestări de extremism îndreptate 
împotriva comunităților de romi, uneori cu 
efecte tragice. Ceea ce i-a îngrijorat pe mulți 
dintre concetăţenii noştri nu a fost soarta 
acestora sau dovada că fascismul este încă viu, 
că nu este istorie; nu am remarcat nici o 
solidaritate cu alt cetățean român aflat în situație 
de risc. 

În schimb, unii manifestau o adevărată furie 
la ideea că noi, românii, am putea fi puşi în 
aceeaşi oală cu ei, romii. Principala problemă 
era să marcăm diferența dintre noi şi ei, „ţiganii 
împuțiți”, ca să-l cităm pe primul om în stat... 
„Vinovaţii” erau doar el. 

Soluţionarea problemelor proprii şi comune, 
împărțirea echitabilă a venitului în societate, 
educația, participarea tuturor la decizie în 
cunoștință de cauză, lipsa unor proiecte care să 
dea sens vieţii aici, în țară, ne îngrijorează mai 
puţin... 

Joi, irlandezii au respins prin referendum 
Tratatul de Ia Lisabona, pentru intrarea sa în 
vigoare la 1 ianuarie 2009 era necesară 
ratificarea unanimă. Politica fricii contra 
politica speranței, din păcate, scorul 1-0... 

Post Scriptum 


Săptămâna 9-12 iunie a fost săptămâna 
rezervată dezbaterilor în grupurile politice. 
Grupul Socialist, din care fac parte, şi-a ţinut 
lucrările la Napoli. Coordonarea acțiunilor cu 
opoziţia italiană, Uniunea Mediteraneană, 
gestionarea deşeurilor şi gestionarea conflictelor 
rasiale şi interetnice au fost pe agenda 
întâlnirilor plenare. 

Delegaţiile româna şi italiană au semnat o 
declarație comună de acțiune împotriva 
rasismului, xenofobiei şi actelor de violență care 
se fac pe această bază. 


Cronica Română, iunie 2008 

„Aderarea României ŞI integrarea ei în Uniunea 
Europeană sunt două lucruri diferite; acest 
lucru era evident pentru oricine. Toţi am fost 
conştienţi că este nevoie să se scurgă un timp 
până când asperitățile din relațiile noastre cu 
celelalte state membre se vor atenua. 

Din păcate, în loc să scadă, distanța până la 
o Românie europeană, nu doar geografic ci și 
social și valoric, se măreşte pe zi ce trece. Ne 
îndreptăm cu tot elanul spre o societate a 
omului care nu contează nici cât negru sub 
unghie, condusă de prejudecăți  milenare, 
aproape obscurantistă şi falsă. 

Spiritul critic, atât de necesar pentru 
sănătatea unei societăți, coboară la nivelul bârfei 
comune iar criticul, ca personaj, a dispărut total; 
în locul lui, o haită de lupi moraliști ne 
invadează existența. Nici nu ar fi atât de 
periculos ceea ce se întâmplă dacă invazia nu s- 
ar petrece prin ecranele televizoarelor... 

Trebuie să mărturisesc că fac parte din 
categoria, pe cale de dispariție, a idealiştilor. Cu 

douăzeci de ani în urmă speram o altă lume — în 
care fiecare să conteze, bazată pe respectul 
pentru existența fiecăruia, o lume solidară şi cu 
o diferență ceva mai mică intre valorile 
declarate şi realitățile cotidiene. 

Nu speram să devin bogată. Nici astăzi nu 
consider că cel mai important drept încălcat în 
societatea defunctă este dreptul la proprietate 
privată, despre funcţiile acesteia am dubiile 
mele; cred că din motive de logică — la aceeași 
cantitate de împărțit, dacă unul se îmbogăţeste, 
altul sărăceşte... 

Revolta cea mai puternică, de atunci și de 
acum, este cea împotriva încălcării permanente 
a unui drept mai important decât oricare altul — 
dreptul la intimitate, dreptul de a păstra un 
spaţiu care este doar al tău, atât timp cât nu faci 
nici un rău celorlalți. 

Cooperativa „ochiul și timpanul” 
instituționalizase privitul pe gaura cheii. Era 
însă o activitate discretă, individuală, cu 
informaţiile folosite în relații „bilaterale”; exista 
o recunoaștere implicită că aşa ceva nu se face, 
că este o încălcare a unui drept și că doar 
împrejurările scuză mijloacele... 

Astăzi, activitatea este publică, generalizată 
şi însoţită de un alai de acuzații pe care 

moraliştii de profesie le debitează de pe 
ecranele televizoarelor. 

Tot ceea ce are legătura cu sexul se vinde 
foarte bine. Că este poate cel mai intim, mai 
personal aspect al existenței cuiva, nu 
interesează pe nimeni. Că un spectacol mediatic 
cu fragmente din viața sexuală a cuiva poate 
afecta profund persoana respectivă, este un fapt 
absolut minor. 

Același chibiți de fotbal de cu un ceas 
înainte, plini de pudori pe care doar frustrările 
le pot explica şi făcând acuzaţii deloc 
explicabile, au tocat în public o zi întreagă, pe 
un post de ştiri, aspecte din viața sexuală a unui 
cuplu de tineri, căsătoriți și anonimi. 

Anonimi doar în sensul că nu erau persoane 
publice, despre care se crede că nu ar mai trebui 
să aibă nici un dram de intimitate. În celălalt 
sens, ni s-au oferit suficiente informații 
pentru ca toți cei interesaţi să știe despre cine 
este vorba. 

Pornografie! Curată pornografie! așa strigau 
moraliştii noștri. Cum îndrăzneşte să mai 
trăiască pe lume şi să-și facă onest meseria cine 
face aşa ceva! 

Aveau dreptate dar greşeau „adrisantul”. 
Diferenţa dintre a face dragoste şi pornografie 
nu stă în poziţiile pe care, neavând permisiunea 

să ni le arate, comentatorii noștri de doi bani ni 
le sugerau. Pornografia, în sensul cel mai 
propriu, se referă la a folosi imaginile ca să faci 
spectacol de televiziune; a spune orice pe post 
pentru bani şi audienţă, fără consideraţie pentru 
ceilalți, asta urâțeşte lumea și este imoral. Cei 
doi tineri făceau doar sex; din câte ştim, nu este 
nici ilegal nici imoral. În orice ţară europeană ca 
valori, comentatori noștri ar fi dispărut de pe 
ecran; în a noastră, sunt consideraţi floarea 
spiritualităţii... 

Am organizat în această săptămână la 
Bruxelles o audiere publică, cu părțile interesate 
şi specialişti, referitoare la siguranța jucăriilor. 
Suntem în curs de modificare a existentei 
directive; intenţia este de a diminua riscul ca un 
accident nedorit în timpul jocului să întristeze 
sau distrugă copilăria cuiva. De-a lungul 
timpului au avut loc numeroase asemenea 
întâmplări, unele cu final tragic. 

Acasă, o copilă de unsprezece ani, victimă a 
abuzului sexual în familie, are copilăria 
descompusă în pixeli pe ecranele acelorași 
televizoare care, cu mare “discreție” şi în 
„respectul” legii, nu-i arată chipul; îi arată în 
schimb burta, spre încântarea pedofililor şi 
voyeuriştilor. Titlul mare — avort la unsprezece 

ani. Sufletul copilei, dreptul ei la copilărie, 
violul, părinţii, nimic nu contează. 

Ministrul sănătății se întreabă cu mare 
îngrijorare ce se va întâmpla cu avortonul, dacă 
avortează. Ar putea fi viu, ne spune domnul 
ministru economist. Cum este afectată fetița, 
care sigur e vie și conștientă, de discuția 
degradantă de pe ecran nu se întreabă nimeni. 
Unii ştiu deja — trebuie să se mute din satul 
unde trăieşte; blamul o va urmări toată viața în 
mica ei comunitate. 

Moraliştii de sâmbătă după amiază au plan 
de bătut câmpii. De fapt, nu bat câmpii deloc. 
Ei reflectă perfect starea unei societăți care nu 
se regăseşte pe sine. Rapoartele cu privire la 
politicile de egalitate şi antidiscriminare în 
Uniune, votate în comisiile Parlamentului 
European zilele trecute, arată regrese 
semnificative în multe aspecte şi progrese slabe 
în altele. Din păcate, România continuă să 
alimenteze regresele... 


Cronica Română, iunie 2008 

Pescarii blochează circulaţia în Bruxelles. Nu 
avem timp să ieşim din clădire. Agenda 
Parlamentului este încărcată. Pescuitul ilegal; 
să-l mai interzicem o dată! Separarea 
patrimonială între transportator şi producători 
în energie; unii o doresc cu înverșunare; nu 
sunt deloc convinsă că folosește la ceva; nu 
sunt singura. Traficul de mărfuri; prea puţin. 
Traficul de persoane; prea mult. Ţările sărace 
solicită să facem ceva; celelalte solicită și ele; 
se face ce zic celelalte. Politica de securitate 
comună. Politica la Marea Mediterană. 
Politica la Atlantic. 

Am o mare dilemă. Cum nu vreau să fac o 
cronică istorică ci una subiectivă și critică, 
trebuie să aleg din temele săptămânii 
parlamentare europene iar sarcina este cu 
adevărat dificilă... 

Mă opresc la poziția adoptată de 
Parlamentul European cu privire la relațiile 

transatlantice. Relaţiile transatlantice înseamnă 
relațiile cu Statele Unite; politica şi geografia 
nu înţeleg la fel Atlanticul. Oceanul politic nu 
este de la Nord la Sud ci ţine doar de la Nord 
la Nord. S-au exprimat poziții echilibrate, 
poziţii constructive, poziții critice, poziţii 
apologetice. 

Peste toate acestea, un mesaj aproape 
subliminal se făcea auzit. Conflictul dintre 
valorile noastre şi valorile pe care unele 
administrații americane le-au promovat există 
dar nu contează prea mult. 

Putem ignora că 182 de state au ratificat 
Protocolul de la Kyoto asupra schimbărilor 
climatice iar SUA refuză. Ocolim faptul că 
pedeapsa cu moartea, pentru care atâtea state 
sunt puse la zid, se practică încă în multe state 
americane. 

Centrele de detenție de la Guantanamo şi 
cruzimea torturii, războiul din Irak, toate 
există dar, în ciuda existenței lor, trebuie să ne 
unim forțele împotriva terorismului, trebuie 
să facem front comun în fața noii sfidări, celui 
mai mare rău al secolului. 

Nu am înţeles niciodată ce are terorismul 
nou. Întreaga istorie a umanității este o istorie 
a terorii pe care statele o administrau 

cetățenilor altor state sau propriilor cetățeni, 
după caz. Istoria umanității este istoria 
războaielor, răscoalelor, cruciadelor, 
revoluțiilor sau a represiunii brutale cotidiene; 
este plină de morţi, sânge, refugiați şi localități 
rase din temelii. 

Singura schimbare semnificativă în timpul 
din urmă ar fi o anume privatizare a terorii 
organizate; statele încep să piardă monopolul 
care de milenii le-a garantat controlul asupra 
terorii. Piaţa liberă furnizează armament 
tuturor, fără a face discriminare intre armata 
americana şi Al Qaida. Se vede că teoria 
centrată pe  idealizarea pieții libere şi 
proprietăţii private are riscurile sale... În rest, 
nimic nou sub soare. 

Argumentele care fac din terorism cea mai 
mare amenințare la adresa civilizaţiei noastre 
par şi mai fragile. Excludem teroarea pe care 
niște trupe, inclusiv europene şi inclusiv 
româneşti, o exercită asupra unor irakieni, 
afgani, etc. Nimeni nu se gândește la ea atunci 
când vorbim de terorism. Celălalt terorism, 
privat, nu a făcut nici o victimă în Europa 
anul trecut ceea ce este foarte bine. Nimeni 
nu-i regretă absenţa. 

În schimb, peste 90 000 de femei își pierd 
viața în Uniunea Europeană ca urmare a 
cancerului la sân în fiecare an. Vorbim de o 
boală ce poate fi tratată dacă este depistată la 
timp! Aceste femei sunt surorile, fiicele, 
mamele, partenerele cuiva. Moartea lor nu 
produce suficientă teroare pentru ca investiția 
în sănătate să devină o prioritate pretutindeni. 

În aceeaşi Uniune Europeană, 100 000 de 
femei sunt traficate anual, cele mai multe 
intrând în maşinăria distrugătoare a reţelelor 
de proxeneţi. Sclavia nu a fost încă abolită de 
facto pentru femei, uneori și pentru copii, în 
societatea care a transformat respectarea 
drepturilor omului într-o adevărată religie. 
Traficantul sechestrează persoane, le privează 
de libertate, le anihilează dreptul la viață 
demnă şi sfidează autoritatea guvernelor 
potenţând alte infracțiuni grave — violența, 
spălarea de bani, frauda, evaziunea fiscală, 
crima organizată, prostituția... 

Totuşi, aceste realități nu sunt suficiente 
pentru a mobiliza statele la măsuri coordonate 
mai eficiente pentru a combate traficul de 
persoane. Doar șaptesprezece din cele peste 
patruzeci de state care au semnat Convenţia 
Consiliului Europei pentru acțiune 

împotriva traficului de persoane au şi 
ratificat-o. Măsurile concrete se lasă încă 
aşteptate. Aceste femei sunt surorile, fiicele, 
partenerele cuiva. Soarta lor nu produce 
suficientă îngrijorare pentru ca să vedem în 
traficant un terorist. 

3200 de copii au dispărut de acasă numai 
în România anul trecut. E mai mult decât 
victimele din 11 septembrie 2001. Traficul, 
răpirea, crima sau pur și simplu fuga dintr-un 
mediu violent sau total indiferent se numără 
printre cauze. Societatea nu pare terorizată de 
situație... 

Este vorba de aceeași societate în care 
frica de teroriști a dus la paranoia și ridicol. 
Nu e voie cu lichide în avion. Desfășurăm 
semnificative forțe umane pentru a confisca 
pastele de dinţi, loţiunile de ras, biberoanele 
copiilor, rujurile şi... bomboanele umplute cu 
alcool. 

Alcoolul este recunoscut, în sfârșit, drept 
pericol pentru societate; doar cantitatea și 
forma consumului nu sunt cele la care ne-am 
fi aşteptat. 

Nu știm dacă terorismul este sau nu răul 
secolului. Ştim însă că frica a fost din 
totdeauna mijloc de control, supraveghere și 

manipulare. Mai ştim că Statele Unite au 
posibilitatea să-şi impună voința prin 
copleşitoarea forță militară, chiar dacă nu 
totdeauna este eficientă. 

China sau India se mişcă mai repede 
economic. Brazilia are suficiente resurse 
pentru a ocupa un loc pe scena lumii. 
Superioritatea Uniunii Europene vine din 
valorile care stau la baza construcției sale şi 
care au transformat-o în reper pentru alte 
societăți. Dacă renunțăm la ele, ce ne mai 


Cronica Română, iunie 2008 

Populismul nu are culoare politică. 
Populismul nu are nici o culoare; face doar 
zgomot. Uneori este precum cântecul sirenelor 
şi atunci e periculos. Mulți nu-i rezistă. 

Susţinut cu inteligență şi argumentele 
adversarului, populismul lui Nicolas Sarkozy a 
obţinut aplauze la scenă deschisă într-o sală mai 
mult sceptică în ceea ce-l priveşte. Unii, puţini, 
probabil că vor beneficia mai mult în timpul 
Președinției franceze, pentru restul, 
programul nu anunță zorii unei noi epoci de 
bunăstare. 

Alteori, populismul sună însă doar ca o oală 
goală; nici ecou nu produce. Politica 
românească îmi pare din ce în ce mai mult o 
orchestră de percuție în care ligheanul este 
instrumentul favorit. Aproape fără excepție, se 
foloseşte nevinovatul obiect de uz casnic pentru 
a bate darabana. Nu mai convinge pe nimeni, 

nu mai generează nici o iluzie. Din păcate, nici 
măcar un ritm susținut nu ţine. 

Societatea românească suferă în acest 
moment de o mare lipsă — îi lipseşte o viziune a 
viitorului. Îi lipseşte şi o viziune clară asupra 
prezentului. În mod fatal, imaginile cu care 
operăm despre ceea ce se întâmplă sunt parțiale, 
superficiale şi adesea false. 

Universitățile şi institutele de cercetare 
sociologică nu mai cercetează fenomenele 
sociale; promovează elitisme sau fac barometre 
de opinie. 

Politicile publice, dacă putem numi politici 
publice măsurile disparate care sunt propuse cel 
mai adesea, par după ureche, fără fundament în 
realități. Sunt pe principiul  acție-reacție, 
răspunsuri reflexe la evenimente curente sau la 
unele ce se anunță, cum ar fi alegerile... 

Nu există nici un studiu serios asupra 
inegalităților crescânde din țara noastră. La 
televizor, uneori, se mai vorbeşte despre săraci 
şi despre motivele sărăciei lor. Mult mai puțin 
se vorbeşte despre bogați și motivele bogăției 
lor. 

Încotro ne îndreptăm? Cum va arăta 
România peste douăzeci de ani? Sunt întrebări 
la care s-ar pica examenul pe capete. Problema 
cea mal gravă este că aproape nimeni nu-şi 

pune problema. Politicienii jură cu mâna pe 
inimă că ei nu fac politică şi sunt primii care 
scuipă în sân când e vorba să o facă. „Piei 
drace/”. Nu mă refer la codașii politicii ci la cei 
care, după criterii a căror esență îmi scapă 
adesea, sunt considerați fruntașii ei. Că spun 
adevărul, nu mă îndoiesc; ei chiar nu fac 
politică. Că așa ar trebui să stea lucrurile, am o 
mare îndoială. 

La modul cel mai general, a face politică 
presupune a imagina şi asuma proiectul unei 
lumi bazată pe un anume set de valori; mai 
înseamnă a elabora, a susține şi aplica 
consecvent măsuri coerente pentru a 
transforma în realitate viziunea propusă. 

Politicianul face regulile după care oamenii 
să poată conviețui paşnic, cât mai mult şi cât 
mai fericiți, dacă este posibil. Pare o activitate 
destul de respectabilă şi absolut necesară 
traiului comun. 

Populismul a transformat-o în ceva inutil şi 
aproape ruşinos. Este preferabil să declari că 
practici prostituția — s-ar putea să stârneşti 
interesul unora — decât să spui că ești politician. 
O asemenea mărturisire generează neincredere. 

Observ cu ochiul critic al intelectualului 
şi cu cel autointeresat al politicianului. Vreau să 
ştiu de ce oscilăm între pasiuni politice oarbe și 

indiferență păguboasă. Caut să aflu de ce, chiar 
și când nu ar fi cazul, oamenii sunt suspicioşi cu 
privire la politicieni. Nu cred că e o atitudine 
fără fundament. Compar cu ce văd prin alte 
părți ale Europei sau aiurea. 

Presupuneam că, indiferent de coloratura 
politică, colegii mei, politicienii români, au în 
comun acceptarea democrației drept cadru 
general al acțiunii politice; inclusiv credința în 
valorile democratice. Credeam că ezitările vin 
mai curând din  nestăpânirea mijloacelor. 
Presupuneam greşit. 

Pentru că să aibă încredere autentică în ceea 
ce-i propune un politician, nu în carisma să 
prefabricată de specialişti, cetățeanul trebuie să 
se simtă recunoscut, respectat ca egal. 

Aceasta a fost prima impresie plăcută la 
Parlamentul European, cu trei ani în urmă. 
Atitudinea marilor politicieni europeni cu care, 
pentru prima dată, veneam în contact era 
deschisă, directă, fără nimic care să sugereze o 
concesie pe care ţi-o face prin faptul că te ia în 
seamă. M-am simţit, din prima clipa, tratată ca 
un egal. 

Românii, politicieni sau nu, nu au învățat 
încă să trăiască egalitatea ca pe un act cotidian. 
Nu cred în egalitate. Teza „democrației” 
româneşti este că suntem inegali. Dreapta se 

străduieşte din răsputeri să justifice inegalitatea 
și să o adâncească prin măsuri politice și 
economice. Stânga vrea să o facă suportabilă. 
Ambele însă o acceptă. Vine de la natură sau de 
la societate dar este un destin pe care ar trebui 
să-l suportăm. În cel mai bun caz, uneori, se 
foloseşte o contradicție în termeni pentru a 
vorbi despre egalitate — „egalitatea de şanse”. 

Sunt multe alte explicații pentru sunetul de 
lighean fără ecou pe care îl scoate politica 
românească. Pentru că încetează pentru o lună 
activitatea Parlamentului European poate că voi 
mai răscoli printre cauzele insatisfacției pe care 
cetățeanul şi politicianul serios o resimt când 
vine vorba de politică. Boala diagnosticată 
corect are șanse mai mari de vindecare... 


Cronica Română, iulie 2008 

Mă reîntorc la Bruxelles; doar în gând. Nu 
m-am obișnuit că nu mai sunt acolo, că e 
vacanţă. Cred că politicienii - cei născuți, nu 
făcuți - rămân ceea ce sunt oriunde ar fi, 
reprezentanți ai unor cetățeni, legați de 
problemele pe care le au de rezolvat. Sau măcar 
capătă un soi de dependenţă; le vine greu să 
facă alte lucruri. Cred că este marea diferență 
dintre ei şi funcționarii instituţiilor europene. 

Pe funcţionari, trebuie să o recunosc, am o 
pică fundamentală şi întemeiată. Influenţează 
decizia mai mult decât ar fi permis să o facă și 
nu răspund pentru consecințe în fața nimănui. 
S-au constituit într-o castă care știe să-și 
gestioneze foarte bine interesele. 

Politicienii măcar îşi asumă riscul de a-și 
pierde poziția pentru ceea ce fac sau sunt expuși 
permanent privirii necruțătoare a opiniei 
publice. Sau supuşi controlului parlamentar, se 
înțelege, când e vorba de executiv. Comisia 

Europeană este în această situație; comisarii 
europeni pot plăti pentru faptele lor. 

Din păcate, dacă o moţiune de cenzura 
împotriva Comisiei ar fi votată, unii ar plăti fără 
nicio vină; pentru simplul motiv că nu au făcut 
nimic. Adică nu au făcut nici un bine; răul 
produs de lipsa acțiunii este o altă problema... 

7 iulie. Ora 22.30, Strasbourg, Sala SM5 

Comisarul pentru muncă şi probleme sociale 
îmi întăreşte impresia pe care de trei ani, de 
când sunt membră a Parlamentului European, 
nu a încetat să mi-o creeze. Face parte din 
categoria „nevinovaților”; ori nu ştie, ori nu 
poate, ori nu vrea să facă ceva. 

Astăzi ar trebui să dezmintă afirmațiile mele. 
În sfârşit, Comisia a prezentat noul Pachet 
social şi schimbăm primele opinii privind 
conţinutul său. 

Deputaţi, asistenți, reprezentanți ai 
sindicatelor europene și ai altor asociații active 
în domeniul social ocupă toate locurile din sala, 
destul de mare, unde se desfăşoară întâlnirea; 
este un singur scaun liber. Mă aşez fericită. 
Cum sunt supleantă în Comisia de muncă şi 
Probleme sociale, nu am scaun rezervat; mi se 
aduce „eticheta” cu numele acolo unde găsesc 
un loc neocupat, între cele rezervate deja 
deputaților. 

Colegii mei au un simţ al datoriei care mă 
uimeşte şi pe care îl admir. Nu prezenţa lor la 
ora târzie din noapte mă miră; suntem obișnuiți 
cu programul. Cei care iau cina la o terasă în 
Oraș trebuie să se simtă însă cu mult mai bine. 
Strasbourgul e un oraş minunat. 

Mă surprinde că încă mai pun întrebări. Deşi 
ne apropiem de sfârșitul acestui mandat ei încă 
nu au obosit să pună întrebări la care nu 
primesc răspuns. Temele sunt arzătoare: 
aplicarea principiului plății egale pentru muncă 
de valoare egală, lucrătorii detaşaţi în alte state 
membre şi legea aplicabilă, contractele colective 
de muncă. 

Directiva orizontală anti-discriminare s-a 
lăsat mult așteptată. Dintre obiectivele 
prioritare stabilite la Lisabona privind egalitatea 
între femei şi bărbaţi câteva, foarte importante, 
ţin de domeniul muncii — independența 
economică prin reducerea decalajului salarial, 
reconcilierea vieții private cu cea profesională, 
accesul pe piața muncii etc. 

Întrebările se succed fără întrerupere. 
Clarificările sunt necesare. Aspectele concrete 
lipsesc. Alte prevederi așteptate lipsesc total. 
Răspunsurile sunt însă ca de obicei; când nu 
sunt absente, sunt vagi; mai mult justificări 

despre faptul că nu se poate rezolva ceva decât 
decizii de a o face. Soluţii, şi mai puţine. 

Noile propuneri ale Comisiei Europene 
aduc totuşi ameliorări minore legislației muncii; 
este adevărat. Numai că asta se întâmplă pe 
fondul unor lipsuri majore. Multe dintre ele vin 
din slaba voință politică a celui care 
coordonează domeniul. Este un comisar 
desemnat de socialiștii europeni, din păcate... 

Când nu e bătută măr de Dreapta, Stânga 
politică recurge și la acte suicidare. În acest caz, 
actul nu a fost premeditat dar consecințele unui 
mandat fără progrese în plan social s-ar putea 
însă să se vadă. Mi-e teamă că vorbim de o 
stagnare care anunţă deja regresul viitor. 


Cronica Română, iulie 2008 

Circa patruzeci de ani, educat, milionar 
prin efort şi talent propriu - lucru absolut rar 
și remarcabil în țara noastră şi aiurea - umblat 
prin lume, trăitor în România. Acesta este 
profilul celui care m-a determinat să scriu 
acest articol absolut școlăresc. De câtă școală 
avem însă nevoie pentru a construi a lume 
mai ca lumea! Ca lumea pe care ne-o dorim, 
vreau spun. 

Personajul de care vorbesc mă întreabă 
într-o discuţie, serios şi curios, despre ce 
facem noi la Parlamentul European. Eu zic: 
„Legi, ca tot parlamentul, ce să facem?! Regulamente, 
directive... Imediat, urmează replica: „97 se 
aplică şi în România!” 

Dacă întrebarea vine de la cineva precum 
cel din istoria mea - care nu e personaj 
inventat, vă garantez - imaginaţi-vă ce este în 
mintea celor care, urmând ceea ce au învăţat 

la şcoală, nu fac decât să-şi apere „sărăcia şi 
nevoile şi neamul”... 

Acesta este cel mai periculos vers din 
literatura română, după mine, pentru că 
induce ideea că e onorabil să aperi sărăcia; 
sărăcia trebuie combătută, nu apărată. 

Măcar la fel de periculoasă este această 
lipsă de informare, ruptură, dezinteres faţă de 
cum funcționează societatea în care trăim. Un 
asemenea necesar interes nu e teoretic. În 
societate lucrurile nu se întâmplă; lucrurile ní 
se întâmplă. Adică vieţile noastre sunt în 
discuţie, nu vreun lucru îndepărtat şi abstract. 

De le 1 ianuarie 2007 Uniunea Europeană 
este şi societatea noastră. O anumită parte a 
regulilor după care trăim, sau ar trebui să o 
facem, se decid la nivelul altor puteri decât 
până acum. Legislative sunt două — Consiliul 
Uniunii Europene şi Parlamentul 
European. 

Primul, numit pe scurt Consiliul, 
reprezintă voinţa statelor membre; membrii 
săi sunt miniștrii guvernelor din cele 27 state 
membre. România are 14 voturi în Consiliu 
pe care le foloseşte pentru a susține sau 
respinge o anume decizie. Consiliul este 

decident pentru toată legislația care este de 
competenţa Uniunii Europene. 

Parlamentul European exprimă voința 
cetățenilor Uniunii. Cum ştim prea bine, 
cetățenii au „prostul” obicei de a nu avea 
totdeauna aceleaşi interese şi opinii cu 
guvernele lor; mai curând, situaţia este 
inversă. 

Aceasta este instituția cu cea mai rapidă și 
puternică evoluţie dintre toate instituţiile UE. 
Creat, la început, pentru a da aparență de 
democraţie la o Uniune gândită ca un proiect 
tehnocratic, din 1979 este ales în mod direct 
de către cetățeni; este astfel singurul 
parlament multinațional din lume ales direct şi 
pasul cel mai important făcut de adepții ideii 
că UE trebuie să se transforme într-o 
confederație. 

Astăzi, decidem la egalitate cu Consiliul 
pentru circa 80% din legislația Europeană (ca 
într-un sistem parlamentar bicameral). Pentru 
restul, dăm aviz conform (adică putem să 
respingem dar nu putem modifica conţinutul 
unei propuneri) sau ne exprimăm puncte de 
vedere. Două categorii de acte legislative au 
efecte directe asupra celor aproape jumătate 

de miliard de locuitori: regulamentele și 
directivele. 

Regulamentul are forța cea mai mare. 
Odată votat de Consiliu și Parlament, este 
publicat în Jurnalul Oficial al UE şi devine 
obligatoriu, se aplică, în toate țările aşa cum se 
prezintă. „Legea? care a stabilit plafonarea 
preţurilor la serviciile de telefonie mobilă în 
roaming a fost un asemenea regulament. 

Directivele cuprind prevederi de o natură 
puţin mai generală şi lasă loc fiecărui stat 
membru să le adapteze la situația proprie şi să 
caute măsuri potrivite pentru implementare. 
Acestea necesită operaţia de transpunere în 
legislația națională, lucru pe care îl face 
parlamentul național din fiecare stat, în timpul 
prevăzut în textul directivei. De aplicare, 
pentru orice tip de decizie, sunt responsabile 
guvernele, sub supravegherea vigilentă a 
executivului” comunitar, adică (Comisia 
Europeană. 

Parlamentul mai are şi atribuții bugetare. 
Asta înseamnă că dezbate și hotărăşte cum se 
cheltuiesc anual cei aproximativ 130 de 
miliarde de euro, care reprezintă Bugetul 
Uniunii Europene; de asemenea, exercită 
controlul asupra felului în care se cheltuiesc 

sumele alocate, prin analiza execuţiei bugetare 
și votarea „descărcării de gestiune”. 

Extrem de importantă este însă cea dea a 
treia atribuție definitorie a Parlamentului 
European — funcția de control democratic 
asupra celorlalte instituții ale Uniunii şi în 
special asupra Comisiei Europene. 

Dăm votul de învestitură Comisiei, după 
audierea în comisiile de specialitate a 
comisarilor, adresăm întrebări și, la limită, 
putem depune moţiune de cenzură împotriva 
Comisiei. 

Această activitate poate preveni abaterile 
de la drumul democratic, transformarea 
Uniunii într-o entitate supusă voinței unor 
forţe obscure. 

Europa, un concept foarte vag pentru 
mulți, nu este un dat. Ea se construieşte zi de 
zi. Aceasta construcție poate să se facă în 
interesul câtorva mari companii care vor doar 
o piaţă „liberă”, pe care să o domine prin 
forța lor, sau în interesul cetăţenilor. 

Pentru a asigura echilibrul necesar, este 
obligatoriu să nu decidă cei vreo douăzeci de 
mii de birocraţi europeni ce e bine sau ce nu e 
bine, ci cetăţenii înşişi, prin reprezentanţii lor. 
Din acest motiv ne-au ales și astfel suntem 

organizaţi să lucrăm, adică pe grupuri politice, 
nu pe state. 

Pe lângă faptul că e român, francez sau 
maltez, fiecare persoană se identifică pe sine 
ca salariat sau om de afaceri, iubitor de natură 
sau doritor doar să o exploateze, femeie sau 
bărbat... Fiecare deputat încearcă să apere 
interesele uneia dintre aceste categorii (sau a 
mai multor compatibile). Niciodată interesele 
tuturor. Aceasta e o minciună. 

Iar în concluzie, da, dom' doctor, ceea ce 
decidem noi se aplică în toate statele membre, 
inclusiv în România. Cum se aplică şi cu ce 
consecinţe, vă rog, întrebaţi Guvernul! 


Cronica Română, iulie 2008 

“IDemocraţia-i democrație, dar nu şi 
pentru căţei!”, spunea odată - “realist” - un 
coleg. 

Totuşi, despre drepturile căţeilor cu toții 
am auzit vorbindu-se în ultimul timp destul 
de mult şi argumentat; organizaţiile care luptă 
pentru drepturile animalelor sunt o voce 
sonoră a societății civile. Din acest motiv 
suspectez faptul că ironicul meu coleg nu a 
vrut de fapt să spună “căţei” ci “ Depocrafia-i 
democrație, dar nu şi pentru femeiP’. 

Deşi se vorbeşte adesea despre marile 
progrese obţinute pe drumul de la dictatură la 
democraţie, realitatea noastră cotidiană 
dovedeşte că aceste progrese, dacă s-au 
produs, nu le privesc, în egală măsură, şi pe 
ele. 

Multe muncesc din greu în gospodării 
agricole, ca lucrători familiali neremunerați; 
munca lor nu este inclusă în PIB și nu oferă 

nici un fel de protecţie socială; în plus, pot fi 
considerate neproductive. 

Ele fac, în ultimii ani, mai multă școală; 
aproximativ 55% dintre absolvenții de 
Învățământ superior în acest an sunt femei. 
Domeniile pentru care se pregătesc oferă 
status social mai scăzut şi bani mai puțini; 
funcțiile de conducere, chiar dacă ele sunt 
majoritare în ramură, sunt deținute mai mult 
de ei. 

Drept urmare, decalajele salariale sunt 
mari; în cazul pensiilor ele sunt și mai mari 
pentru că diferenţa este accentuată de faptul 
că femeile întrerup mai des activitatea pentru 
a naşte şi creşte copiii şi astfel au contribuții 
mai mici. 

Ele se îngrijesc de ceilalți - copii, soţi, 
părinți în vârstă, rude bolnave - mai mult 
decât o fac ei. Îngrijirea este pe gratis, pentru 
că li se spune, dacă nu au slujbe remunerate, 
că sunt „în întreținere”. Conform Codului 
familiei, ea şi el sunt egali, dar el apare drept 
“capul familiei” în toate statisticile, chiar dacă 
ea este singura care lucrează sau el mai 
figurează ca soţ doar în acte... Ca să fie şi ea 
considerată “cap” trebuie să renunţe la el - să 
fie celibatară, văduvă sau divorțată. 

De regulă, ele sunt nişte ființe anoste, cu 
prea mult simţ al datoriei şi mai puţin simţ al 
aventurii, care ascultă mai mult decât vorbesc, 
care se ocupă de alții mai mult decât de sine, 
dau viaţă şi pun suflet în toate. Şi sunt 
aproape invizibile. 

Cele care apar pe ecranele televizoarelor 
nu seamănă deloc cu mamele noastre şi numai 
uneori sunt fiicele pe care am dori să le avem. 

Cu certitudine nu sunt ca celelalte 99% 
dintre femei. Când apar drept “remarcabile”, 
au meserie de bărbat, comportament de 
bărbat şi se neagă pe sine. Că sunt femeie nu 
are importanță, spun ele, ci competenţa. 


E o mare şi periculoasă minciună! 
lerarhiile, mai ales în politică, sunt bazate pe 
putere, nu pe competenţă. Nici nu se spune 
ce fel de competenţe ar fi necesare pentru a-i 
reprezenta pe alții ca să nu se observe că cei 
care dețin puterea nu le au totdeauna 
suficient. 

În schimb, ei invocă des lipsa lor de 
abilitate în politică. Putem să acceptăm şi că 
au puţină dreptate, dacă politică înseamnă circ 
mediatic, conflicte permanente, să te ocupi de 

“probleme serioase” - precum instaurarea 
democraţiei cu tancul sau cum să faci 
serviciile secrete atât de secrete încât să nu le 
poată controla nimeni - şi să nu discuţi despre 
probleme “minore”; de exemplu, cum pot să 
supravieţuiască cei care au drept venit salariul 
minim pe economie sau o pensie de o sută lei 
sau cum se face că sunt incluse în „coșul 
minim zilnic?”  ţigările dar este uitat 
detergentul... 

Departe de a le fi avantajat, tranziția a 
multiplicat rolurile femeilor, făcându-le 
situația mai dificilă. În multe cazuri au devenit 
„$i tată şi mamă” pentru că au fost nevoite să 
preia toate responsabilitățile de la partenerii 
lor, plecați de acasă la muncă sau aiurea, 
uneori refugiați în alcool. 

Creşe nu mai există, îngrijirea copiilor în 
regim privat este un lux. Implicarea socială şi 
politică a femeilor este considerată redusă 
pentru că, în lumea noastră, a creşte copiii, a 
îngriji bătrânii, a reproduce biologic și cultural 
societatea nu face parte din social și nu are 
relevanță politică (sic!). 

După ce au fost sistematic neplătite pentru 
muncă - în timp ce bărbaţii au fost la fel de 
sistematic plătiți pentru a nu munci, aşa cum 

ne arată politica salariilor compensatorii în 
tranziție - s-au risipit prin Europa. Ca să poată 
trimite un ban acasă, s-au înstrăinat de politica 
de la televizor; pentru altfel de politică nu au 
în mod cronic timp şi nici voință. 

Întrucât, în mod repetat, nu au fost 
prezente pe agenda publică cu interesele lor 
mărunte - o educaţie mai bună pentru copii, 
medicamente accesibile pentru cei bătrâni, 
mai puţină violență şi mai mult respect - au 
început ele însele să creadă că nu contează. 

Cele care au crezut diferit au devenit 
victimele favorite ale politicii şi ţapii ei 
ispăşitori. Ar trebui introdus echivalentul 
feminin, pentru că la noi, foarte frecvent, nu 
ei ci ele plătesc pentru greșelile tuturor. 

Curăţarea politicii româneşti de foştii 
colaboratori ai securității (că de securiști nici 
nu poate fi vorba) a început și pare că s-a și 
sfârşit cu nişte remarcabile — în ciuda tuturor 
erorilor — femei. 

Orice remaniere guvernamentală s-a făcut 
eliminând femeile din guvern. Culoarea 
politică nu este relevantă în acest caz deși 
actualul executiv a atins o performanţă extrem 
de rară în lume, nu doar în Europa - nu are în 
componența sa nici o ministră.* 


79 


Gabriela Creţu 


Politicile publice care să le privească pe 
femei şi problemele lor sunt absente dar 
timpuri mai bune se anunţă la orizont. În 
aceste condiţii, citesc în presă că două foarte 
vizibile femei din „politica” românească îşi 
vor lansa câte o păpuşă Barbie în această 
toamnă pentru a răspunde așteptărilor 
electoratului de toate vârstele. La soluția asta 
nu m-aș fi gândit... 


Cronica Română, iulie 2008 
*A fost nevoie de acuzarea şi suspendarea din 
funcție a unui ministru suspectat de abuz în funcție 
pentru ca, în sfârşit, o femeie să ocupe şi la noi o 
poziție ministerială; pentru scurtă vreme, pentru că vin 
alegerile... 

Rememorez, ca activitate de vacanţă, ce s- 
a mai petrecut în Parlamentul European în 
această jumătate de an și nu-mi amintesc 
evenimentele. 

Evenimentul, prin natura lui, e rar, iese din 
ordinea lucrurilor, nu se petrece în fiecare zi; 
acesta este și motivul pentru care atrage 
atenţia cronicarului sau devine ştire de presă. 

Activitatea  parlamentarului nu e un 
eveniment. Se înţelege că nu ne referim la cei 
care fac atât de rar ceva încât, când se 
întâmplă, îl putem gândi ca atare. Istoria 
Franţei a înregistrat - pe la începutul unei 
epoci care a produs multă lumină dar mai 
puţin săpun — următorul fapt: regele a făcut 
astăzi baie. Parafrazând, se poate spune că 
există şi printre noi unii despre care să se scrie 
într-un comunicat de presă: X a participat 
astăzi la lucrările comisiei sale. Această 
situație este însă excepţia, nu regula. 

Cu certitudine că adoptarea unui 
regulament sau directive importante poate fi 
considerată un adevărat fapt istoric, demn de 
atenția mass media. Pentru asta însă e nevoie 
de doi, trei ani sau chiar mai mult, de muncă 
de detaliu, de negocieri complicate și mereu 
reluate, de consultări fără de număr ale 
părților interesate, de învăţare cu creionul în 
mână a nu ştiu căror concepte, de studiere a 
nu ştiu câtor cărți şi articole... 

Inclusiv cei care sunt capabili să 
urmărească cu pasiune o partidă de şah care 
nu se mai termină s-ar plictisi dacă ar trebui să 
asculte toată epopeea lipsită de glorie a 
elaborării unui act legislativ. Victoriile, chiar 
importante în esență, sunt mici în aparență: 
schimbarea unui cuvânt într-un text, 
respingerea sau aprobarea unui amendament... 
Sărim în sus de bucurie, împreuna cu 
asistenții, ca nişte copii de grădiniță când se 
întâmplă să reuşim. 

Chiar şi așa, munca noastră nu e spectacol. 
Spectacolul care se desfăşoară în studiourile 
de televiziune reprezintă fața superficială, 
uneori inutilă şi adesea periculoasă a politicii. 

Munca noastră nu produce decât rareori 
rezultate concrete imediate, ca să te poți 

lăuda. Uneori - asta este adevărat, de 
asemenea - poate să nu producă deloc 
rezultatele scontate. În plus, a împiedica răul — 
care se produce, de exemplu, prin abrogarea 
unei reguli bune - poate fi chiar mai valoros 
decât a face un bine nou. Acest lucru este 
întotdeauna ignorat, odată cu pericolul prin 
care s-a trecut... 

Cel mai important este însă că rezultatul 
activităţii nu depinde doar de noi; depinde de 
cum reacționează cetăţenii, de cum transpun 
și aplică guvernele, de eficiența sau lipsa de 
eficiență a tehnocraţilor de toate nivelurile şi 
națiile; de „dragii” mei funcţionari europeni, 
de exemplu... 

Sunt unul dintre raportorii la Bugetul 
Uniunii Europene 2009, secţiunea referitoare la 
banii  administraţi direct de Comisia 
Europeană. Om serios fiind, pentru că şi 
femeile sunt oameni, fac negocieri anticipate 
cu diversele direcții generale pentru a vedea în 
ce măsură prevederile din proiect corespund 
nevoilor reale. Un proiect drag sufletului 
comisiei mele - Comisia pentru Piață Internă şi 
Protectia Consumatorului — este SOLVIT. 
SOLVIT este o rețea Europeană creată 
pentru a veni în sprijinul celor care au 

probleme cu legislația aplicabilă pe piaţa 
internă — recunoașterea diplomelor, dreptul la 
studii, la muncă, dreptul de a presta servicii 
sau vinde bunuri în alt stat european decât cel 
în care un cetățean trăieşte. 

Serviciul este gratuit, uşor accesibil prin 
internet sau poșta şi previne recurgerea la 
Curtea Europeană de Justiţie; asta înseamnă 
că ar trebui să economisească timpul și banii 
cetăţenilor şi să prevină aglomerarea cu cazuri 
mărunte a justiției.. Unde a funcționat, 
rezultatele au fost excelente. Totuşi, cetăţenii 
nu folosesc pe cât ar trebui această posibilitate 
pentru că prea puţini ştiu că ea există. 

Analizez linia bugetară aferentă şi observ 
că suma alocată este foarte modestă. Solicit 
prezența conducătorului instituției pentru a 
discuta o posibilă - de dorit, gândesc eu — 
suplimentare a fondurilor; măcar un proiect 
pan-european de promovare a reţelei ar fi 
util... 

Vine imediat. Discutăm. Este foarte 
mulţumit de anul anterior. A cheltuit toți banii 
alocaţi; asta înseamnă că și-a atins obiectivele. 
Dar nu chiar, zic eu. Cetăţenii nu prea ştiu că 
existaţi. Nu ar fi bine să-i informați de asta?! 
Aflu că au deja un proiect pentru cinci state 

selecționate în care să cerceteze dacă se poate 
face ceva pentru ameliorarea situației; doar 
posibilitatea, de data asta... Sunt însă douăzeci 
și şapte de state, zic eu. Cu restul ce se 
întâmplă?! Este discriminatoriu ca doar unii 
dintre cetăţenii europeni să beneficieze de 
acest serviciu, întrucât ştiu că există, iar ceilalți 
să nu beneficieze pentru ca habar nu au. 

În acest moment a venit răspunsul care m- 
a pus, ca politician, în faţă cu propria mea 
neputinţă şi cu inutilitatea propriului efort: 
„Nu putem să promovăm mai mult reteaua pentru că 
dacă află cetătenii că existăm, vor începe să adreseze 
inclusiv întrebări şi să ridice probleme care nu sunt de 
competenta SOLVIT ci a altor institutii; în aceste 
conditii, activitatea ar fi îngreunată...” 

Era o prăpastie între obiectivul meu - o 
instituție care să servească cetățeanul - şi 
obiectivul lui - un loc de muncă sigur şi fără 
dureri de cap. 

Dacă nimeni nu ar ști de SOLVIT, nimeni 
nu ar adresa întrebări; drept urmare, numărul 
de probleme soluționate ar fi zero. Pentru 
mine înseamnă eşec sută la sută. Pentru el 
succes total pentru că și numărul întrebărilor 
primite şi rămase fără răspuns ar fi tot zero... 

Eficienţa ar fi maximă, după indicatorii săi de 
funcționar. 

După asemenea experiențe - va garantez 
că aceasta nu a fost unica - mă întreb de 
fiecare dată cine i-o fi convins pe oameni că 
trebuie să aibă încredere în tehnocrați mai 
mult decât în politicieni; această prejudecată 
există. Cu certitudine, trebuie să fi fost niște 
politicieni. Întrebarea este însă „De ce!” Este 
o problemă asupra căreia trebuie să reflectăm 
noi înşine. Nu este de competenţa SOLVIT... 


Cronica Română, august 2008 

Europa îmbătrâneşte. În 2050 ponderea 
celor de peste șaptezeci și cinci de ani va fi 
semnificativ mai ridicată decât în prezent; 
ponderea copiilor, mai mică. Se anticipează o 
criză a sistemelor de pensii, lipsa forței de 
muncă, schimbări în structura ocupațională... 

Generaţiile tinere şi active privesc cu puţină 
ifitare şi ceva resentiment această problemă. 
Am remarcat deseori atitudinea, ca şi cum ar fi 
apărut din senin o nedorită povară de dus. 
Bătrânii aceştia, pe lângă faptul că sunt inutili 
devin și din ce în ce mai numeroşi... 

O minoră dar semnificativă omisiune duce 
la reacția negativă. Bătrânii din 2050 sunt chiar 
cel tineri și activi astăzi, „nemuritorii” care au 
treizeci și cinci de ani şi nu par îngrijorați de 
neplata contribuţiilor la asigurările sociale. 
Bătrânii împotriva cărora se revoltă unii pentru 
că solicită un leu în plus la pensie, părinții şi 
bunicii noştri, vor fi plecat dintre noi până 

atunci. Generatorii problemelor suntem chiar 
noi... 

Întrebarea trebuie reformulată. Ce măsuri 
putem adopta astăzi pentru ca să nu devenim o 
povară prea grea pentru copiii şi nepoţii noștri? 

Parlamentul European a luat serios în calcul 
„provocările demografice” într-un raport care a 
fost votat în vară. În căutarea de soluții, s-au 
organizat dezbateri aprinse, conferințe și audieri 
publice, s-au consultat specialişti. S-a dorit o 
concertare a poziţiilor grupurilor politice în 
vederea unei strategii pe termen lung... 

Parlamentul nu a fost singurul care a 
manifestat interes. Până și România, adesea 
ruptă de problematica „Furopeană”, a găzduit o 
conferință internațională dedicată temei; s-a 
bucurat de participare la cel mai înalt nivel — 
Preşedintele, membri ai guvernului. 

Doar concluziile au fost puţin diferite 
pentru autorităţile române responsabile de 
elaborarea politicilor demografice. „Puţin” e un 
eufemism. Viziunea era catastrofică. Cauza, cu 
majusculă, a acestei nenorociri este natalitatea 
scăzută; femeile sunt responsabile de natalitate 
deci femeile sunt vinovate.  Emanciparea 
femeilor face ca să nu mai aibă „cine şterge 
mucii la copii” (citat din ministrul muncii care 
soluţiona anticipata criză a forței de muncă 

trimițând femeile la cratiţă). Spectrul unei noi 
epoci de control politic asupra corpului femeii 
plutea în aer. Cele cincisprezece mii de femei 
care şi-au pierdut viața din cauza unor avorturi 
ilegale în „anii de tristă amintire” nu fac parte 
din memoria decidenţilor noștri. 

Cu mai puţine prejudecăţi şi mai multă 
ştiinţă sociologică, concluziile Parlamentului 
European au fost diferite. Problema de care 
vorbim este rezultatul unui fapt fericit, în esența 
sa. Patru cincimi din „îmbătrânire” se datorează 
creşterii speranței de viață a cetăţenilor 
europeni. Cu mici variaţii, situația e aceeaşi în 
toate țările Uniunii. 

Fenomenul este ireversibil; doar dacă nu se 
elaborează politici publice care să aibă drept 
efect scurtarea duratei vieţii. Ideea este absurdă. 
Deşi dezinteresul pentru cei vârstnici sau pentru 
sănătate şi cercetarea medicală al unor guverne 
lasă loc la îndoieli... 

Rata fertilității poate fi sporită. Experiențele 
de succes s-au tradus în servicii de îngrijire 
pentru copii gratuite sau accesibile, locuințe 
pentru tineri, un viitor previzibil. Este evidentă 
şi o diferență de atitudine. Dacă vrem mai mulți 
copii, orice copil trebuie să fie bine venit, primit 
cu bucurie. Concepţia conservatoare despre 
familie este o piedică importantă. În Suedia, o 

femeie naște în medie 2,1 copii; în Polonia, doar 
1,2. Aviz „familiştilor”! 

Copiii mai numeroşi sau porţile deschise 
migranţilor nu reprezintă totuşi soluția; pentru 
simplul motiv că şi ei îmbătrânesc şi trăiesc mai 
mult... Ne rămâne doar să ne organizăm viața 
astfel încât să fim sănătoşi și activi cât mai mult 
timp, să eliminăm ideea că bătrâneţea este 
inutilă. La noi, o reconstruire a relațiilor 
deteriorate dintre generații ar fi, de asemenea, 
absolut necesară. Visul tinereții fără bătrânețe şi 
al vieţii fără de moarte este al tuturor... 


Cronica Română, august 2008 

Parlamentul European este locul unde se 
aude vocea cetăţenilor, a cetăţenilor care au 
voce. Impresia generală, după trei ani de 
activitate, este că bogaţii vorbesc în parlament şi 
vorbesc cu folos iar săracii tac sau vocea lor 
sună în gol. Când şi când, se aud șoapte în 
apărarea acestora; prea rare şi prea slabe, totuși. 

Inițiativa declarării Anului european de 
luptă împotriva sărăciei şi excluderii sociale 
a generat lunile trecute, în sfârşit, o dezbatere 
serioasă cu privire la europenii săraci. Era 
târziu, în noapte; sărăcia nu e tema arzătoare 
pentru ordinea de zi ca să fie programată de 
dimineață... 

Uniunea Europeană, o ştim cu toți, 
reprezintă clubul celor mai bogate și civilizate 
ţări, a celor mai echilibrat dezvoltate, de 
asemenea. Totuşi, nu sunt atât de echilibrat 
dezvoltate din punct de vedere social pe cât am 
dori. Există încă un număr mare de europeni 
care trăiesc în sărăcie, incluzând sărăcia 

absolută. Dacă deputaţii nu s-ar alege în funcție 
de populația fiecărei țări ci s-ar repartiza un 
număr pentru fiecare categorie socială, statul 
săracilor europeni ar avea în parlament mai 
multe locuri decât Germania... 

Românii ar trebui să o ştie mai mult decât 
oricare dintre ceilalți europeni pentru că în țara 
noastră exista procentul cel mai mare de săraci 
în rândul populaţiei. Este o stare de fapt, nu o 
injurie. Uneori manifestăm o reticență aproape 
inexplicabilă de a accepta această realitate. Cei 
care nu acceptă problema, nu caută nici soluția, 
din păcate. 

Adesea privim sărăcia ca pe o abstracție, un 
indicator statistic supărător pe care încercăm să- 
] calculăm şi recalculăm diferit în fiecare an 
pentru a ne păcăli că am progresat mai mult 
decât simt cei afectați. Să ne păcălim pe noi sau 
să-i păcălim pe alții. Guvernanţii vor să-i 
convingă pe cetăţeni că au condus țara mai bine 
decât au făcut-o. Ca români, vrem să-i 
convingem pe alții că am scăpat de stigmat. 

Sărăcia nu este însă nici număr, nici stigmat 
ruşinos. Este un mod de viață care afectează 
oameni; în special femei şi copii. Femeile, 
inclusiv cele angajate, întâmpină riscuri sporite 
pentru că sunt concentrate în sectoarele prost 
plătite, slab  sindicalizate sau în sectorul 

informal al economiei. Cum salariile se bazează 
pe capacitatea de negociere şi pe forța de 
presiune asupra guvernelor sau patronatelor, ele 
pierd din start bătălia. În plus, constituie 
majoritatea familiilor monoparentale. 

În Europa, unde de ani buni se vorbeşte 
despre pericolul schimbărilor demografice, de 
îmbătrânirea populaţiei, de riscul prăbuşirii 
sistemelor de pensii, 30% dintre copii trăiesc, 
de asemenea, în sărăcie. 

Concluziile sunt mai mult decât evidente. 
Le-am tras în acea noapte târzie, când vocile 
săracilor s-au auzit şi în Parlamentul European. 
În comparaţie cu alte ţări ale lumii, în Uniunea 
Europeană nu putem vorbi de o lipsă de resurse 
ci doar de o împărțire deseori nedreaptă a 
acestora. În contradicție cu ceea ce uneori se 
vehiculează, săracii nu sunt săraci din vina lor ci 
a regulilor societăţii în care trăiesc. 

Deseori se uită un lucru: sărăcia, ca și 
bogăţia, se moştenesc. Moștenirea de care 
vorbim nu se măsoară doar în bani. Sărăcia 
economică a părinților favorizează sărăcia 
culturală a copiilor pentru că le limitează accesul 
educație. Cei săraci economic sunt săraci şi 
politic pentru că au o slabă participare sau sunt 
excluşi total de la decizie, sunt săraci social prin 
implicarea redusă în activităţile civice și izolare. 

Accesul diferit la resurse creează inegalităţi mai 
profunde decât cele exprimate de puterea de 
cumpărare diferită. 

Distanţa care se menţine între declarațiile 
politice şi măsurile concrete conservă aceste 
inegalităţi şi perpetuează excluderea. E un 
domeniu în care stânga Europeană mai are 
multe de făcut începând cu a fi vocea celor care 
nu pot să vorbească... 


Cronica Română, august 2008 

Parlamentul European a reînceput 
săptămâna trecută activitatea dar nu s-au 
depănat amintiri de vacanță. Colegii care 
veniseră deja la muncă nu purtau urme de soare 
tropical. „Efectele de seră” ale activității 
desfăşurate, ziua şi noaptea, la lumina becului 
erau la locul lor, semn că paloarea a devenit 
cronică. Sau, mai probabil, doar că vacanța a 
fost prea scurtă... 

Funcţionarii arată mult mai odihniți și mai 
lenți. Intră greu în ritm... ia fost nevoie de 
ritm susținut pentru că era termenul limită 
pentru depunerea amendamentelor la Bugetul 
2009. Ca de obicei, Consiliul a tăiat din sume 
aşa că, aproape pentru fiecare linie bugetară, au 
fost necesare amendamente care să refacă 
prevederile proiectului inițial. Nimic 
spectaculos; doar cifre, linii, coloane şi 
justificări... De ele depind însă multe proiecte și 
speranţe. 

Dezbaterile au avut însă partea lor de 
tensiune, de dramatism chiar. Nici ridicolul nu a 
fost absent, în unele cazuri. A fost săptămâna 
albastră, adică dedicată reuniunilor din grupurile 
politice; s-a pregătit prima plenară a lunii 
septembrie... 

În centrul discuţiilor ar fi trebuit să fie 
temele lăsate deschise la sfârşitul lui iulie — 
reglementările din telecomunicații, bugetul şi 
noul pachet social. Nu a fost să fie așa, dovadă 
că nu a fost o vară ca oricare alta... 

Prima  înfruntare armată din istorie 
declanșată în aceeași zi cu deschiderea Jocurilor 
Olimpice a pus pe jar Uniunea Europeană; 
grupurile politice din Parlament nu au făcut 
excepție. Semnificațiile conflictului depăşesc în 
gravitate extinderea sa regională. S-a vorbit, 
aşadar, despre Georgia, despre Rusia şi, mai 
ales, despre Uniunea Europeană. A fost prima 
dată, în ultimii ani, când inițiativa i-a aparținut 
în relațiile internaționale. Preşedinţia Uniunii a 
propus un plan de încetare a confruntării 
sângeroase dintre părți şi a avut succes. 

Pentru a obține o soluţie definitivă care să 
garanteze pacea în regiune drumul este însă 
lung. Războiul se face cu arme. Pacea, se obține 
şi menţine cu principii, cele ale dreptului 
internațional, în acest caz. Uniunea Europeană 

şi o mare parte a comunității internaționale, în 
general, sunt în corzi. Care drept să fie invocat 
și care principii?! 

Doar cu câteva luni în urmă, multe state au 
recunoscut Kosovo - un stat unilateral declarat 
— în ciuda argumentelor prea bine cunoscute și 
avertismentelor de a nu o face. 

Subtilele și alambicatele demonstraţii privind 
diferenţele dintre Kosovo și Osetia nu pot opri 
formularea unei întrebări: de ce este dreptul 
internațional pentru unii mumă iar pentru alții 
ciumă?! Nici nu pot opri Rusia să-şi manifeste 
voința de mare putere sau chiar să abuzeze de 
ea... 

Să © pedepsim! Insistența  estonilor 
generează zâmbete amar-ironice. Majoritatea 
ştie că nu dispunem de mijloacele de a o face, 
chiar dacă am decide că este rațional şi necesar 
să aplicăm sancțiuni Rusiei considerând, foarte 
discutabil, că Georgia ar fi, victimă inocentă. 

La sancțiuni economice, vulnerabili suntem 
noi; gazul şi petrolul rus sunt momentan de 
neînlocuit. Politica energetică comună care să 
ne pună la adăpost de dependenţa externă se 
lasă încă așteptată. Încetarea dialogului politic 
este lipsită de sens pentru cei atașați ideii de a 
găsi soluţii paşnice şi durabile. Bineînţeles, dacă 

nu vrem să mediem conflictul vorbind singuri, 
ca un șef de stat bine cunoscut nouă. 

Olimpiadele antice opreau războaiele. În 
secolul trecut, războiul a oprit olimpiade. Acum 
s-au desfășurat amândouă. Olimpiada a fost cea 
mai bine organizată din istorie. Binele dintr-o 
parte nu anihilează însă răul din alta. În acest 
caz, pare că-l potenţează. Succesul Chinei nu a 
căzut bine multora. O mare putere vine în forță. 
Rusia revine. 

La Strasbourg, în august, plafonul 
hemiciclului de la Parlament s-a prăbușit parțial 
peste sala goală. Uniunea Europeană are nevoie 
de unitate şi coerență maxime dacă nu vrea să 
se spună în viitor că acest accident minor a 
fost... un semn rău. 


Cronica Română, august 2008 

Am trăit un moment de profundă revoltă 
la începutul acestui an. Au fost multe 
dezbateri dificile în Grupul socialist; niciuna 
care să-mi creeze insatisfacția şi tristețea pe 
care mi le-au generat dezbaterea despre 
recunoașterea Kosovo. Nu dezbaterea în sine. 
Ea a fost, aş putea spune, excelentă; 
intervenţii multe; argumente şi mai multe; 
concluzii individuale bazate pe valori şi 
principii, în majoritatea lor. 

Ceea ce m-a uimit a fost concluzia finală, 
după ore întregi de discuţii. Noi, socialiștii, 
vom saluta declararea unilaterală a 
independenței şi susține recunoașterea noului 
stat. Venea împotriva şi părea luată în ciuda 
rațiunilor invocate până atunci de cei mai 
mulți. Aşa voiau unii dintre lideri, "interesele 
de stat" au primat, a fost o greşeală de 
raționament?! Nici nu are importanță 
explicația. Mi-am amintit doar cu neplăcere de 

situații similare petrecute acasă, la Camera 
Deputaţilor. Asemenea întâmplări reprezintă 
subminări periculoase ale spiritului 
democratic; când se petrec în parlament, sunt 
şi mai grave. Până atunci, nu le observasem în 
grupul nostru de la Bruxelles; cred că lipsa lor 
fusese principalul argument care m-a făcut să 
prefer întotdeauna, fără ezitări, activitatea la 
Parlamentul European celei din ţară. 

Grupul s-a divizat efectiv. Nu e vorba de a 
vota cu inima îndoită o anume hotărâre chiar 
dacă nu ești total convins. Acest lucru e firesc; 
în ciuda valorilor comune, suntem totuși 
diferiți. A fost o ruptură reală. Liderii au 
exprimat nişte opinii. Mulţi dintre membri, 
opinii opuse. Socialiştii români s-au aflat 
printre cei din urmă. 

Nu a fost doar în grupul nostru această 
atmosferă. Popularii au trecut prin momente 
similare. Diferitele delegații naționale s-au 
rupt în două ele însele. Uneori se mai 
întâmplă ca la un vot o delegaţie națională să 
facă notă discordantă față de grupul propriu 
pentru că ţara din care vine are un interes 
particular în domeniul respectiv. 

Am făcut-o şi noi în privinţa raportului 
legat de activitățile ilegale ale CIA pe teritoriul 

unor state europene. Am preferat să negăm 
faptele, ca şi popularii români, considerând că 
e mai avantajos pentru imaginea țării. Că 
lucrurile chiar stăteau așa în acel caz, am 
dubiile mele. 

În privinţa Kosovo a fost diferit; era o 
luptă între două concepţii despre cum se face 
politica internațională, o bătălie între 
„realiştii” şi „idealiştii” politicii. 

Realismul politic este din ce în ce mai 
frecvent întâlnit în politica mondială; traduc 
savant şi derutant probabil pentru unii o 
expresie care în engleză sună mai sugestiv — 
real politics. Este vorba de viziunea extrem- 
conservatoare în care interesul politic, militar 
sau economic al celui mai puternic înlocuieşte 
principiul de drept. Argumente pentru a 
justifica o acțiune sau poziție se găsesc 
oricând; dacă nu există, pot fi inventate. 
Sofiştii erau mici copii în privința 
demonstrării adevărului contrariilor... 

Adepții principiului lipsei de principii 
susțin că așa s-a întâmplat mereu iar istoria 
vine cu numeroase exemple în sprijinul lor. 
Aş fi însă tentată să afirm că administraţiile 
americane l-au transformat, în timpul din 
urmă, în regulă. Evident că, din păcate, 

viziunea nu este absentă nici în politica 
europeană. 

În cazul Kosovo, cei care considerau că 
este oportun pentru interesele lor să se 
recunoască noua entitate s-au deghizat în 
fundamentalişti ai drepturilor omului; alături 
de ei, ca întotdeauna, combăteau nişte naivi şi 
sinceri apărători ai acestora. 

„Idealiștii” se mai agaţă încă de ideea că 
principiile şi valorile, dreptul internațional 
trebuie să fie apărate. Nu sunt puţini dar 
uneori sunt duplicitari;, aşa mi s-au părut 
atunci unii colegi. Am declarat-o public și 
scriind pe blog în ziua respectivă rândurile pe 
care le reproduc în continuare. 

e Se întâmplă în istorie ca cetăţenii să aibă 
de multe ori alte opinii decât statele în care 
trăiesc; ca reprezentanți ai acestor cetăţeni 
este obligația noastră să le exprimăm şi 
apărăm poziţiile, chiar atunci când sunt 
diferite de ale guvernelor lor; spun asta pentru 
că multe guverne europene au decis să 
recunoască independenţa unilateral declarată a 
regiunii kosovare. 

e Nu există în istorie evenimente sui 
generis. Totul este un rezultat al trecutului şi 
modifică viitorul. Ca legiuitori, putem stabili 

regulile de respectat în viitor; este o naivitate 
însă să credem că putem controla realitatea şi 
interzice tuturor agenților istoriei următoare 
să folosească Kosovo ca pe un precedent. 

e Cine nu apără forța dreptului admite 
dreptul forței Recunoscând Kosovo aplicăm 
încă o lovitură - ultimal? - ordinii juridice 
postbelice şi Organizaţiei Naţiunilor Unite. 

e Pentru coerenţa noastră și pentru toți cei 
care gândesc pragmatic am o întrebare. 
Putem, la limită, accepta şi renunțarea la 
principii dar o rațiune pentru asta trebuie să 
avem. Măcar una pragmatică. Eu nu o văd şi, 
drept urmare, întreb - Qui prodest?’ 


x 


În ziua deschiderii Jocurilor Olimpice, în 
Georgia, tensiunile generate de tendinţele 
separatiste ale Osetiei degenerează în conflict 
armat intern; conflictul se internaționalizează 
imediat prin intervenția Rusiei. Războiul 
distruge vieţi, bunuri şi destine. 

Dincolo de diferenţe, Osetia de Sud si 
Kosovo sunt în aceeaşi situație. „Comunitatea 
internațională” critică azi ceea ce lăuda ieri. Şi 


103 


Gabriela Creţu 


invers; preşedintele georgian este erou sau 
victimă, şeful sârbilor judecat la Haga... 

În fapt însă, după Kosovo, suntem reduși 
la tăcere; putem inventa numeroase justificări 
dar ele vor rămâne vorbe-n vânt; aşa cum au 
ajuns principiile noastre. 

Urăsc realismul politic şi nu găsesc nici o 
satisfacție când ajung să spun: „Nu v-am spus 
eu că așa o să se întâmple?!” 


Cronica Română, august 2008 

De la distanță, păreau aproape vii. Au 
populat parterul timp de o săptămână, aducând 
printre noi o lume deseori ignorată. Chipurile 
aveau în comun doar culoarea neagră a pielii. 
Grupul de tineri care a realizat aceste personaje, 
în mărime naturală, şi-a atins scopul - să 
ilustreze diversitatea umană şi culturală a unui 
continent pe care îl gândim, dacă o facem, drept 
omogen. 

„Săptămâna Africi?’ la Parlamentul European 
a creat o atmosferă specială, colorată şi sonoră, 
în toate spațiile de circulație. La cantină, am 
putut simți și gustul Africii. Dar în sălile de 
şedinţă, comisiile îşi desfăşurau reuniunile mai 
curând nepăsătoare la problemele cu care 
africanii se confruntă. Multe dintre ele sunt 
moştenire a epocii coloniale. Ţările dezvoltate 
nu sunt străine însă nici de alte probleme, mai 
recente... 

Se lucrează pretutindeni. La o comisie, doi 
liberali votează împotriva propriei lor idei. Le 

trecuse prin minte să ceară standardizarea 
încărcătoarelor de telefon. Dacă vi se pare o 
propunere minoră uitați-vă prin casă, să vedeți 
câte încărcătoare diferite există. Trăim într-o 
societate în care, de la puştimea de clasa 
primară până la străbunicii în cârje, fiecare are 
telefon mobil; cel puţin unul. Lucrul este 
evident chiar și în România. Pusă în practică, 
ideea ar fi realizat economie de resurse 
materiale, energie și bani. Comoditatea de a căra 
un singur încărcător şi posibilitatea de a 
împrumuta unul de la oricine, la nevoie, sunt 
doar detalii... 

Propunerea de a finanța o cercetare în acest 
sens a fost totuşi respinsă; popularii şi liberalii 
s-au dovedit, din nou, foarte uniți; cu inițiatorii 
în frunte. În entuziasmul generat de ideea lor 
deşteaptă, uitaseră din ce grup politic fac parte 
şi ce interese reprezintă. Li s-a amintit probabil 
șI, fără să miște în front, au aruncat proiectul la 
coş. Va mai sta probabil câţiva ani buni acolo 
până ce companiile producătoare vor consideră 
că vânzarea încărcătoarelor aduce un profit prea 
mic ca să mai metite „efortul”... 

Într-o altă reuniune se prezintă proiectul 
studiului care trebuie să fundamenteze 
„Strategia Europeană privind accesul populației 
rome pe piața muncii”. Pasiunea Dreptei este 

foarte mică pentru temă. Un singur 
reprezentant rămâne în sală. Are interes. Nu 
pentru romi ci pentru modul în care aceştia sunt 
prezentați - o comunitate etnică discriminată 
căreia trebuie să 1 se garanteze anumite drepturi. 
Vânează imediat slăbiciunea şi dezvoltă tema 
preferată — cea a drepturilor colective de care 
minoritățile etnice - altele decât cea romă, se 
înţelege - ar trebui să se bucure în statele în care 
trăiesc. Discursul îmi este cunoscut de acasă; și 
colegul... 

Sunt îngrijorată de altceva. Aud că romii 
sunt o „minoritate transnațională”.  Cinic 
vorbind, ei sunt ai nimănui chiar dacă, în număr 
diferit, trăiesc în fiecare țară. Totuşi, doar cinci 
la sută sunt nomazi. În fapt, guvernele vor să 
paseze Uniunii Europene responsabilitatea pe 
care o au pentru acești cetățeni, în mare măsură 
defavorizaţi economic și cultural. 

Un program şi un fond european pentru 
romi sunt, cu certitudine, binevenite. Ele vor 
rămâne însă inutile dacă Statele Membre nu vor 
pune în practica programul sau folosi eficient 
banii alocați. Excluderea socială şi discriminarea 
nu dispar printr-o directivă. Este nevoie de o 
schimbare profundă, de la bază. Schimbarea nu- 
i priveşte doar pe excluși sau discriminați, cum 

ne este ușor să credem, ci şi pe cei care-i exclud 
şi discriminează pe alții. 

Altfel, se repetă eroarea din campania 
anti-corupţie; ea şi-a propus să-i descopere — pe 
bună dreptate - pe marii corupți. A pierdut din 
vedere însă căutarea marilor corupători. Cine 
sunt ei?! Este o întrebare care l-ar fi redus la 
tăcere şi pe vorbărețul purtător de cuvânt al 
comisarului Barrot, cel decretat „eroul” negativ 
al săptămânii trecute pentru declarațiile sale 
despre România. Sau credeți că nu?! 


Cronica Română, septembrie 2008 

A trecut prima plenară în exil la... Bruxelles. 
Plafonul de la Strasbourg este încă în lucru. Dacă 
dorința celor care lucrează în turism și 
comercianților din regiune ar fi putut să-l repare, 
s-ar fi reparat instantaneu. Pierderile economice 
produse de lipsa noastră sunt pentru ei masive. 

Pentru noi însă, doar câştiguri. Nu mai 
pierdem timp, nu mai cheltuim bani, nu mai avem 
sentimentul de nomad pe care ni-l dau 
„cantinele”, cutiile în care împachetăm, vinerea 
dinaintea plenarei, dosarele, materialele, cărțile și 
pantofii de schimb, pentru a le expedia la 
Strasbourg... 

Ne temeam că dezbaterea despre Georgia, ca 
orice polemică de actualitate, va umbri 
prezentarea Pachetului social şi va slăbi reacțiile 
opiniei publice. Ecouri puternice nu a avut dar nu 
a fost problema conflictului georgian cea care l-a 
umbrit. El însuşi a fost doar umbra a ceea ce ne 
aşteptam să fie. 

Erau aşteptate o directivă referitoare la 
drepturile fundamentale ale lucrătorilor, indiferent 

de forma de angajare, o propunere de directivă 
privind serviciile de interes general, o alta privind 
contractul colectiv de muncă transfrontalier, 
revizuirea directivei privind detașarea 
lucrătorilor... Nimic din toate acestea. Foarte 
puţin substanţial, în schimb. 

Un pachet legislativ este, sau aşa am fost 
obișnuiti să credem, un ansamblu de propuneri 
care sunt coerente și se completează între ele; 
există o problemă ce trebuie rezolvată sau un 
obiectiv de atins; se propune un cadru legal 
general şi totodată sunt stabilite instrumentele şi, 
eventual, instituțiile necesare implementării noii 
legislații. 

Propunerea Comisiei Europene este originală 
din acest punct de vedere. Dă aerul că a fost 
lansată mai curând ca să liniştească spiritele decât 
ca să rezolve problemele. Reuneşte documente 
fără nici o legătură între ele, cele mai multe 
nelegislative. Doar directiva privind serviciile de 
sănătate transfrontalere aduce un spor real de 
valoare şi vine să umple un gol de reglementare. 
Celelalte două nu vor schimba ceva esențial; și 
sunt doar trei directive printre aproape douăzeci 
de diverse comunicări şi decizii... 

Bine, dacă-i fără răvaşe, adică surprize plăcute, 
să fie! Dar și fără plăcintă!? Cam așa ar trebui să 
traducem dezamăgirea celor care aşteptau 

Pachetul social ca pe plăcinta de la masa de 
sărbători. 

Şi s-a lăsat așteptat destul timp. Practic, 
suntem la sfârşitul mandatului Comisiei și al 
Parlamentului şi nu a apărut nici o reglementare 
semnificativă în domeniul social până acum. Că ar 
fi fost necesar, nu trebuie să o mai spunem. 

Cu argumentul globalizării care vine peste noi 
și al competitivităţii ca scop al vieții, s-au 
liberalizat sectoare economice și deschis pieţe; 
Comisia s-a dovedit prolifică cu reglementările în 
această privință. 

Companiile au început să migreze spre est; 
lucrătorii, spre vest. În acest climat care a creat 
nesiguranță și a fragilizat multe drepturi instituite 
era nevoie de un echilibru, de garanții care să 
păstreze, măcar parţial, ceea ce este numit cu 
mândrie încă modelul social european. Această 
nevoie rămâne. 

La fel de prezentă este nevoia ca la declarațiile 
de bune intenții existente în multe dintre 
reglementări să adăugăm instrumente concrete de 
aplicare; şi ele lipsesc. 

Principiul remunerării egale la muncă de 
valoare egală este doar o frumoasă iluzie atât timp 
cât nu există un sistem ştiinţific de evaluare a 
muncii care să servească drept criteriu de 
comparație; în lipsa acestuia, salariile au la bază 
capacitatea de negociere şi tradiția. 

Cine nu are sindicate puternice care să facă 
presiune sau dacă munca sa a fost devalorizată 
prin tradiție, va suporta discriminarea salarială în 
continuare, în ciuda legislaţiei existente. 

Nu trebuie să înțelegem că toți membrii 
parlamentului au fost trişti la prezentarea 
Pachetului social. La îngrijorarea Stângii s-a adăugat 
bucuria Dreptei. Pachetul social se pare că i-a fost 
pe plac... 

Totuşi, un alt moment al săptămânii a generat 
emoţii pozitive în rândul tuturor. Păcat că 
asemenea emoții nu duc şi la o acțiune pe măsură. 

Oscar Arias Sanchez s-a adresat Parlamentului 
European. Este președintele primului stat din 
lume care, hotărând că trebuie să facă pace cu 
oamenii, şi-a desființat prin constituție armata. 
Este vorba de Costa Rica. 

Laureat al premiului Nobel pentru pace, cea 
dintre oameni, Oscar Arias este astăzi promotorul 
unei alte păci — pacea cu natura. A impresionat nu 
doar prin faptele sale ci printr-o calitate foarte 
rară între politicieni — păstra iluzia că lumea poate 
fi schimbată. „Europa vă urmează!” a răspuns 
Preşedintele Parlamentului. Adevărat, spun eu, 
dar nu prea de aproape... 

Şi a mai fost un moment de bucurie pe care 
nu a disimulat-o nimeni. A doua plenară din 
septembrie va fi tot la Bruxelles... 


Cronica Română, septembrie 2008 

Proaste obiceiuri mai avem! Ori nu 
cunoaştem regulile funcționării democratice, ori 
ne lipseşte dorința de le respecta. Mai curând, 
sunt adevărate ambele variante. Solicităm 
aleşilor să facă cu totul altceva decât ar trebui; 
mai mult, îi tragem la răspundere că nu fac ceea 
ce, de fapt, le este interzis să facă. Un deputat 
nu e bun când face legi conforme intereselor 
celor care l-au votat sau când promovează 
aceste interese în cadrul legal — de exemplu 
amendând proiectul de buget astfel încât să fie 
alocate fonduri pentru proiectele importante 
pentru cetățeni. Rareori este apreciat pentru 
controlul democratic pe care îl exercită asupra 
instituţiilor, prevenind sau dezvăluind abuzul de 
putere, risipa banului public... 

Alta este așteptarea. I se cere să deschidă uşi 
și să facă rost. La noi nu se cumpără, nu se 
finanţează, nu se împrumută sau obţine ceva 
după planuri şi lege; la noi se face rost. Mai 
trebuie să se strecoare avocăţeşte printre legi 

sau, direct, să le încalce. Uşile se deschid, se 
înțelege, cu capul. Corupţia în forme umane şi 
lanţul  slăbiciunilor au asentimentul public. Să 
treci o lege nu e un succes. Nimeni nu are 
nevoie de ea. Are nevoie de cineva care să se 
descurce fără ea. 

Sunt apreciate rețelele. Pe bună dreptate. 
Orice lege este nimic, în înfloritoarea noastră 
democrație, în fața indestructibilelor rețele. 
Valorile, obiectivele, planurile de perspectivă? 
Sunt cuvinte necunoscute. Etica în politică?! Cu 
o nonşalanţă de invidiat, toți susțin că 
politicienii îl au drept mentor pe Machiavelli. 
Un singur lucru se omite. Machiavelismul era 
cheia de succes eventual pentru a stăpâni, nu 
principiu de acțiune democratică. 

De ce aceasta lungă introducere?! Au 
început dezbaterile la directiva Europeană 
privind serviciile de sănătate transfrontaliere. În 
ţară, nu ai cu cine discuta. Cum noi, 
„europenii, suntem mai tot timpul departe de 
uşile miniștrilor şi absenți din antecamera 
șefilor, ne  transformăm într-un fel de 
extratereștri. Auzi minune! Solicităm definirea, 
prin dezbateri publice, a interesului pe care îl 
apăram. 

Mandatul nostru este reprezentativ; ne dă 
dreptul şi libertatea să decidem cum credem 

mai bine. Sunt însă situații în care e nevoie să 
împărțim această responsabilitate sau să găsim o 
confirmare a soluţiei; hotărârile sunt prea 
generale, prea importante și cu consecințe de 
lungă durată ca cel ce decide de unul singur să 
doarmă liniștit; ca în acest caz. 

Sistemele de sănătate sunt organizate şi 
finanţate autonom, de fiecare stat în parte. La 
noi, banii disponibili pentru serviciile către 
populație sunt limitați şi invariabil insuficienți. 
Trebuie să stabilim condiţiile în care mobilitatea 
pacienților și dreptul de a alege să îngrijeşti 
sănătatea oriunde în Uniune să nu submineze 
posibilitatea de a se bucura de o îngrijire 
medicală decentă la ei acasă a celor care nu sunt 
mobili şi nu aleg; sau a celor care au nevoie de 
servicii de urgenţă, neplanificate. 

Pericolul este simplu de detectat. Avem o 
populație polarizată social. O mică parte vor 
alege. Cei care au. Cei care nu au, doar culeg. 
Dacă mai rămâne ceva. Serviciile medicale de 
calitate din occident sunt mult mai scumpe. 
Sistemul de sănătate le va plăti. Resursele 
pentru îngrijirea de acasă se vor diminua. Avem 
experiența cu medicamentele de import; cu 
puţin zahăr sau colorant, costă de trei ori mai 
mult. Drept urmare, din aceiaşi bani, cumperi 
mult mai puţin. Şi producătorii români au doar 

de pierdut. După mult discutatul „brain drain” 
și actualul "hand drain", ne poate aştepta un 
„money drain?” dinspre cei săraci spre cei 
bogaţi. Dar haiducia pe dos a devenit loc 
comun. 

Negociez astăzi cu Nellie Kroes, comisarul 
pentru competiţie, condiţiile în care cei păgubiți 
prin practicarea ilegală de supraprețuri pot 
solicita despăgubire. Nu am garanția că în țară 
cineva apreciază că va câștiga un drept, dreptul 
de a recupera integral pierderea pe care au 
suferit-o când au fost păcăliți şi obligați să 
accepte un suprapreţ. Dar sunt raportoare şi 
trebuie să îmi fac datoria. Datoria... Alt cuvânt 
dispărut din vocabular. Din păcate, nu vorbesc 
doar de politicieni... 


Cronica Română, septembrie 2008 

Lumea în care trăim a fost dominată, decenii 
la rând, de un fundamentalism mai puternic decât 
cel islamist, evreu sau creștin, mai puternic decât 
toate fundamentalismele religioase la un loc. Are 
tot un singur dumnezeu și tot atotputernic: 
Sfânta Piaţă Liberă. 

Mesia lui, Milton Friedman, nu a fost 
încununat cu spini ci cu premiul Nobel pentru 
economie. Apostoli, cu miile, au ridicat altarele 
noii religii mai ales în universități. Zeci de 
promoţii de fanatici ai pieţei au ocupat, treptat, 
spaţiul analizelor și deciziilor în economie și au 
devenit vocile cele mai puternice în arena politică. 
Alternativele posibile au fost eliminate. 
„Libertatea de a alege'* nu admitea şi ereziile... 

Imaginea şi rolul statului în economie au fost 
puternic subminate. Acesta a trebuit să 
privatizeze ceea ce era al tuturor - serviciile 
publice, de exemplu - şi să cedeze partea de 
decizie ce revenea politicienilor — stabilirea 
scopurilor - către experți; de la FMI şi Banca 
Mondială, de preferință. 

Concept elaborat de economiştii moderni, 
Piaţa a fost personificată şi prezentată ca forță de 
neînvins. Temele ne sunt cunoscute până la 
saturație. Piaţa ştie cel mai bine ce e necesar, ea 
distribuie rezultatele celor ce merită şi orice alt tip 
de distribuţie este imoral; ea este capabilă să se 
autodiagnosticheze și autoregleze. 

Ideea a făcut bună pereche cu discursul 
dreptei despre dereglementare. Reglementările 
sunt inutile şi chiar periculoase de vreme ce piața 
este şi mai eficientă şi mai umană; omul de piață 
s-a născut competitor şi consumator și piața este 
spaţiul său vital... 

Toate reglementările erau inacceptabile, în 
fapt, cu excepția celor care trebuiau să transpună 
teoria în realitate. Realitatea arată o altă față; în loc 
de concurență perfectă și avantaje pentru 
consumator, tendință de concentrare a producției 
şi distribuției precum şi transformarea 
consumatorului din scop în mijloc. Au fost 
inventate mecanisme de supraveghere a pieței 
(întrebarea cine le-a inventat nu a fost nici pusă) 
şi s-au interzis subvențiile şi alte ajutoare de stat... 

În ciuda acestora, şi uneori din cauza lor, 
micilor producători nu le-a mers obligatoriu mai 
bine; transnaționalelor, da. 

Ceea ce puținii economişti eretici care au 
reuşit să se facă auziți în ultimele decenii au spus 
s-a întâmplat însă. Realitatea nu a vrut să se 


118 


—— Fundamentalişti ai pieţei, treziţi-vă! 


modeleze după teorie. „Piaţa” nu s-a autoreglat. 
Doar apologeţii ei au reușit să facă averi uriaşe în 
detrimentul celor care astăzi își văd în pericol 
economiile, pensiile, casele, locurile de muncă... 

În Statele Unite ale Americii, fanaticii neo- 
liberalismului s-au adunat și au decis că oalele 
sparte de cei bogaţi (deghizați sub conceptul opac 
de capital financiar) trebuie să fie plătite de cei 
săraci. Statul trebuie să intervină pentru a salva 
sistemul; bineînțeles, nu plătind ratele la bănci ale 
celor sărăciți de amabila piață liberă ci preluând 
companiile falimentare ale celor bogați. 

Sumele despre care se vorbeşte sunt 
fabuloase. Ele ne arată şi pe pielea cui s-au făcut 
averile miliardarilor de dată recentă, acolo și 
aiurea — pe pielea celor ce muncesc dar nu ştiu că 
asta le asigură viitorul, ei continuă să întrețină 
iluzia că banii încredințați altora sunt cei ce 
produc. Mai cinic încă este că astăzi aceştia sunt 
puşi să plătească a doua oară... 

În Europa lucrurile sunt doar puţin diferite. 
Cu câțiva ani în urmă însă, un om politic și 
economist a început o campanie de promovare a 
reglementării pieței financiare; cu precădere, a 
fondurilor speculative şi a acelor investiții care se 
fac cu un singur scop — maximizarea profiturilor 
companiei şi a conducătorilor ei; fără 
responsabilitate socială, fără responsabilitate față 

de mediu sau față de dezvoltarea durabilă a 
economiei în care se investește. 

Cunoaştem procedeul prea bine. Se cumpără 
o companie cu o sumă mică. Se reduce personalul 
la o zecime. Se vând bucată cu bucată activele 
(utilaje, construcții, terenuri), dacă ce rămâne 
merge, este bine. În caz contrar, se decide 
delocalizarea spre zări îndepărtate... 

Săptămâna trecută în Parlamentul European 
poartă numele lui Poul Nyrup Rasmussen. 
Curajul, încăpățânarea şi capacitatea de a reuni pe 
cei care încă şi-au păstrat realismul s-au 
concretizat. Raportul prin care se solicită 
reglementarea pieţei financiare europene şi se 
stabilesc principiile de bază ale acestui proces a 
obținut majoritatea absolută necesară pentru a 
obliga Comisia Europeană să ia măsuri. 

Să sperăm doar că trezirea unor fanatici al 
pieţei, care în sfârşit s-au alăturat proiectului, să 
nu se fi produs prea târziu. Mă gândesc acum cu 
îngrijorare doar la riscurile pilonului doi de pensii; 
la noi, sistemul pensiilor obligatorii administrate 
privat nici nu a început să funcționeze... 


Cronica Romană, septembrie 2008 

Cum am prins democraţia liberală cu 
ocaua mică 


Legitimitatea de a pune în practică un 
program de guvernare vine, în regimurile 
democratice, din sprijinul majorităţii, obținut în 
alegeri libere şi corecte. Majoritatea este 
înțeleasă strict tehnic — cincizeci la sută plus 
unu dintre voturile exprimate; merge şi cu mai 
puţin dacă nu se opun ceilalți... 

Faptul că absenteismul este uneori foarte 
ridicat şi că, în realitate, o mică parte a 
cetăţenilor decide pentru întreaga societate nu 
naşte îndoieli majore în privința legitimității; a 
nu participa la alegeri este considerat un act de 
libertate. 

Astfel se întâmplă în absolut toate situațiile 
în care votul celor mulți serveşte intereselor 
celor puțini, în care majoritatea acceptă cuminte 
ca o minoritate să impună regulile. 

Atunci însă când — rareori se întâmplă — 
majoritatea decide să pună propriul interes în 
prim plan, lucrurile se schimbă radical. Este 

dificil de imaginat la ce contorsiuni mentale se 
supun unii pentru a dovedi că ceea ce este nu 
este sau că alte reguli decât cele cu care ne-am 
obişnuit ar trebui să se aplice în cazul respectiv. 

Votul trebuie să fie universal! Toți acceptă 
acest drept cât timp bogăția este privatizată iar 
politica este considerată ultima dintre activități. 

„Marii democrați” îşi arată însă slăbiciunea 
convingerii de îndată ce omul de rând 
redescoperă că este cetățean, revalorizează 
politica, se organizează şi reuşeşte să câştige 
puterea. 

Propunerea ca accesul la hrană, îngrijirea 
sănătății şi educaţia să fie considerate drepturi 
de care fiecare să se bucure îl irită pe 
„democrat”. Ideea că nu există democraţie fără 
o anume socializare a bogăției întrucât 
polarizarea economică excesivă o subminează, îl 
transformă pe marele democrat liberal în fascist 
deschis. Drept urmare, organizează o lovitură 
de stat. 

Aprecierile de mai sus nu strălucesc prin 
originalitate. În schimb, în aceste zile le-am 
experimentat încă o dată adevărul de 
netăgăduit. 

Delegatiile sunt în Parlamentul European 
printre organismele permanente, alături de 
grupurile politice şi comisiile de specialitate. La prima 

vedere, ele au trăsături comune cu ceea ce la noi 
sunt grupurile de prietenie cu alte ţări. În 
practică, ele diferă. 

Activitatea lor suplineşte în mare măsură 
lipsa unei politici externe europene comune şi, 
drept urmare, este mult mai intensă, continuă, 
bine organizată şi constituie baza deciziilor 
privind adoptarea acordurilor de asociere, 
dezvoltarea programelor de cooperare etc. 

Uneori, misiuni mai dificile trebuie duse la 
bun sfârșit; războaie, catastrofe naturale, lovituri 
de stat sau războaie civile încă se petrec, din 
păcate, pe pământ... 

Cea mai delicată misiune a săptămânii 
trecute - „săptămâna de delegații” în calendarul 
parlamentului — a fost Bolivia, fără îndoială. 
Ţara trece printr-un moment istoric. Timpurile 
se schimbă dar nu-și dau toţi încă seama... 

Bolivia diferă de celelalte țări latino 
americane prin faptul că are o populație de 
origine indigenă majoritară şi o populație care 
trăieşte sub limita de sărăcie, de asemenea 
majoritară. Cele două părți se suprapun dar nu 
sunt identice. 

Cu aproape trei ani în urmă, o mişcare 
politică reprezentând interesele reunite ale celor 
două majorități a câştigat, democratic, alegerile. 

Evo Morales a devenit primul președinte 
indigen din istoria Americii Latine. 

Opoziția, formată din cei care au deținut 
mereu puterea politică şi o deţin încă pe cea 
economică, a încercat totul pentru a bloca 
reformele pentru care Evo Morales a fost ales. 
Interesele economice autohtone şi străine fac 
alianță cu rasismul. Este greu de acceptat un 
preşedinte de stânga; dar un indian aymara este 
deja exagerat... 

Evo câştigă totuşi, în august, referendumul 
revocatoriu cu 67,4% la o rată de participare 
între 80 şi 90% în toată țara. 

Ultima soluţie, o contrarevoluție. Cum însă 
Chiar și contrarevoluțiile necesită un sprijin 
popular masiv, s-a ales o altă cale, clasică în 
America Latină — o lovitură de stat. În 
departamentele mai bogate, declarate 
autonome, s-au ocupat, cu violență, instituțiile 
publice, aeroporturile, instalațiile prin care 
Bolivia exportă gazul. Mişcări de extremă 
dreaptă au acționat după reţetele cunoscute; un 
grup de țărani este masacrat în timpul unei 
manifestații. 

Armata însă nu întoarce armele. Este unul 
dintre rarele cazuri când nu-i serveşte pe cei 
bogaţi. Tensiunea este maximă la mijlocul lui 
septembrie. Solidarizarea tuturor statelor latino- 

americane cu guvernul de la La Paz duce la 
eşecul încercării. Nu şi la o soluţie a conflictului. 

Guvernul deschide calea unui dialog; 
opozanţii nu au altă cale. Uniunea Europeană 
este acceptată ca observator la negocieri. 
Reprezentanții permanenți ai Comisiei 
Europene și Troicii sunt încă acolo. Misiunea 
parlamentară s-a întors în această noapte. A fost 
greu dar cu folos. 

De fiecare dată când revin din America 
Latină — e responsabilitatea mea în grup 
trăiesc două sentimente contradictorii. Unul 
este puternic pozitiv. Am certitudinea, 
confirmată de realitate, că am putut să fiu utilă 
celor care aveau nevoie, că prezența noastră şi 
pozițiile adoptate au servit la ceva. Celălalt e un 
sentiment de tristețe; cei care m-au ales, acasă, 
nu par să aibă în egală măsură nevoie de mine... 


Cronica Română, octombrie 2008 

Săracii miliardari şi tăcerile vinovate 


Bursa nu a fost niciodată barometrul 
bunăstării tuturor; a unora, cu certitudine, este. În 
mod evident însă, este semnalul crizei care-i va 
afecta pe toți. Dar nu aşa cum ne era prezentat 
mai zilele trecute: „Săracii miliardari! Din cauza 
scăderii valorii acțiunilor averea lor se diminuează 
considerabil...”. 

Lucrurile stau puţin invers. Săracii miliardari 
au creat şi pus în circulaţie produse financiare cu 
grad ridicat de risc; în fapt, nişte ficțiuni prin care 
au mobilizat bani. Mulţi dintre aceşti bani erau 
bani munciţi, economii pe care unii, conform 
dictonului bani albi pentru zile negre, le-au 
încredintat băncilor, fondurilor de investiţii, 
societăților de asigurări, în speranţa că vor face... 
pui. 

Aceşti bani au finanțat, dar mai ales nu, 
activități productive. Indiferent de situație, s-au 
transformat însă în avere reală pentru 
„inventatorii” capitalului financiar ŞI 
administratorii săi. Inteligența lor a constat în a 
vinde valori virtuale şi a cumpăra unele foarte 

reale - colecţii de artă, terenuri, construcții, 
avioane, mașini, iahturi... 

Marea lor abilitate vine din a fi creat o lume 
paralelă cu lumea noastră, unde sunt magazinele 
lor, hotelurile lor, restaurantele lor. S-au 
autoexclus din societatea pe care o folosesc, fără 
scrupule, pentru a-şi atinge interesele. Nu-i 
vedem decât rareori sau când îi vedem, vânați de 
paparazzi pentru revistele care vând iluzii, sunt un 
fel de zei... 

Cum nu ne întâlnim la cumpărături cu ei, nu 
petrecem concediul (cei care au concediu) în 
aceleași stațiuni, nu-i tragem la răspundere pentru 
acțiunile și deciziilor lor. Nici nu credem că ar 
avea vreo responsabilitate în ceea ce ne priveşte. 
Dimpotrivă. Le apărăm interesele cu un elan 
demn de o cauză mai nobilă. 

Statul trebuie să dea seama de felul în care se 
cheltuie banii publici întrucât provin din banii 
noştri, strigă cei care plătesc şi cei care nu plătesc 
impozite... în acest scop s-au creat reglementări 
stricte privind utilizarea banilor, accesul la 
informaţii, transparenţă; bugetul central, ca şi cele 
locale, sunt discutate și aprobate de organismele 
reprezentative pentru ca cetățeanul să aibă 
asigurat controlul. 

Este foarte corect. Un mic detaliu s-a omis 
însă. Fiecare dintre „actorii? pieţei financiare 
operează tot cu banii noştri dar sub semnul 

secretului şi fără nici o reglementare. Se ignoră că 
acționarii mici ai marilor companii îşi asumă doar 
riscuri dar nu exercită nici un drept, nici 
deponenții la o bancă sau asigurații la o societate. 

Lucrurile se ştiu. Se ştie foarte bine că 
membrii consiliilor de administrație ai 
companiilor falimentare încasează drepturi 
cumulate de sute de miliarde de dolari anual. S-a 
văzut cum planul de salvare propus de guvernul 
american includea, în versiunea inițială, plata 
enormelor drepturi financiare ale 
administratorilor responsabili de falimente... 
Săracii miliardari! Au avut înțelepciunea de a 
susține un stat care nu-i lasă la greu. Cel acuzat 
acum câteva luni de a fi provocat o pierdere de 
cinci miliarde de euro unui mare concern bancar 
european prin operațiuni speculative cu banii 
băncii a compărut în fața instanței. 

Apărarea pare foarte simplă. El nu este decât 
un caz limită într-un sistem economic care a 
admis ca normale exact aceleaşi procedee; în plus, 
un sistem care nu este reglementat. Într-o lume 
fără legi este greu să condamni. 

Am putea însă să ne trezim. Parlamentul 
european continuă să facă presiune politica 
pentru adoptarea unor reglementari care să 
prevină în viitor crizele financiare majore; să 
prevină, de asemenea, intervențiile pompieristice 
prin care statul capitalist încearcă să-i salveze pe 

capitalişti utilizând bani de proveniență mult prea 
proletară... 

Aceasta a fost dezbaterea principală a 
săptămânii trecute. Argumentele au fost diferite 
de la un grup politic la altul. Dreapta, apărătoare a 
proprietăţii private, s-a arătat speriată de faptul că 
vor fi mai puţini consumatori. Stânga a început să 
realizeze că tot răul a început în momentul în care 
ea a permis transformarea treptată a cetățeanului 
în consumator, atunci când nu s-a opus suficient 
ca „piaţa liberă” să înlocuiască „omul”. 


E timpul pentru o reevaluare globală și 
radicală a lumii în care trăim și valorilor ei. Nici 
gândirea pozitivă, nici peticirea momentană nu 
sunt soluții durabile. Lucrurile trebuie spuse. 

„Cuvintele pot construi și trata” a afirmat 
Ingrid Betancourt adresându-se Parlamentului. 
Era vorba de altceva şi de acelaşi lucru. O stânga 
nouă şi curajoasă se lasă așteptată. Să sperăm că 
nu prea mult timp... 


Cronica Română, octombrie 2008 

Păstraţi profiturile 
Socializaţi pierderile! 


S-au cutremurat bursele. Parlamentul 
European a dat avertismente! S-au mobilizat 
guvernele. Consiliul European s-a reunit. 
George Bush îi invită pe Sarkozy şi Baroso, să 
pună împreună lumea la cale. Bancherii iau 
măsuri. În sfârşit, încă odată, regula de aur a 
capitalismului a fost aplicată: profiturile se 
privatizează, pierderile se socializează. 

Sub tensiunea momentului, întreținută de 
ştirile care se succed cu rapiditatea pe care 
secolul nostru o permite, nu am avut timp să 
reflectăm nici pe cine salvăm, nici dacă 
mijloacele sunt adecvate. Important era să 
acționăm! Susținerea acestui fapt a fost quasi- 
unanimă. 

Drept urmare, nimeni nu a întrebat cum este 
posibil să se oprească cu mijloace naționale, 
chiar și coordonate, o criză ale cărei cauze 
sunt supra-naționale(le). Pentru uzul 
neştiutorilor, topul primelor 100 de puteri 

economice ale lumii a inclus, începând cu anul 
2000, mai multe companii decât state. În 2007, 
cel puţin 33 de transnaţionale aveau o cifră de 
afaceri anuală mult mai mare decât Produsul 
Intern Brut al României, din 150 entități 
ierarhizate în funcţie de puterea economică 95 
erau companii şi doar 55 țări... 

Criza financiară actuală nu s-a produs pe 
principiul dominoului, ca în trecut. Atunci, 
falimentul unor agenţi economici importanți 
genera dificultăți în lanţ pentru alți agenți, 
printre care şi bănci, se pierdeau economiile 
populaţiei şi scădea cererea; drept urmare, alți 
actori își reduceau activitatea sau dădeau 
faliment etc... 

Cauzele crizei actuale ţin de constituirea 
unei alte economii, paralele - cea a marilor 
corporaţii  transnaționale. Ea se sustrage 
reglementării şi controlului statale și ascultă de 
propria şi unica el lege — cea a profitului maxim. 
Voci timide au pronunțat şi la noi în aceste zile 
un cuvânt bine cunoscut prin alte părți — 
neoliberalism. Dacă liberalismul are de a face cu 
libera concurență şi libera inițiativă, atunci ceea 
ce se întâmplă în economia mondială nu are 
nimic în comun cu liberalismul (nou sau vechi); 
are însă legătură cu concentrarea întregii puteri 

economice şi, pe cale de consecință şi a celei 
politice, în mâinile a foarte puţini. 

Nimeni nu s-a întrebat care mai este statutul 
actual al acelui articol din Tratatul Uniunii 
Europene care stabileşte libera concurență 
drept principiu al pieţei interne europene şi 
interzice orice ajutor de stat. Fundamentaliştii 
liberei  concurenţe,  călăii subvenţiilor şi 
ajutoarelor de stat, în frunte cu Comisia 
Europeană, nu par deranjaţi de evenimente. Au 
suspendat indefinit articolul cu pricina. 

Toţi par dispuşi astăzi să o parafrazeze pe 
Madeleine Albright care mărturisea odată, cu 
ceva nonşalanţă și mult cinism, că în privința 
principiilor de drept internațional „... aplicăm 
soluția multilaterală (hotărâri ale ONU) când e 
posibil. În celelalte cazuri, acţionăm după cum 
interesele naţionale o dictează”. Doar că ar 
trebui înlocuit „interesele naționale” cu 
„interesele transnaționalelor”... 

La Parlament, trei teme au concentrat (sau 
nu) atenția. Două zile am discutat, împreună cu 
colegi din parlamentele naționale, despre soarta 
serviciilor publice în Uniunea Europeană. 
Marele val al privatizărilor de succes, deşi 
nimeni nu a specificat vreodată pentru cine era 
succesul, le-a făcut din ce în ce mai inaccesibile 
și nu în mod obligatoriu de mai bună calitate. 

Violenţa asupra femeilor a fost un alt 
subiect important de pe agendă; era vorba de 
violența care se exercită în familia despre care 
se vorbeşte ca despre raiul pe pământ. Despre 
femei, bineînţeles că vorbeau doar femeile; 
bărbaţii nu participau la audierea publică. Doar 
vicepreşedintele Comisiei Europene, Jacques 
Barrot, ne-a onorat cu două ore de moțăială şi 
unele vagi promisiuni de armonizare la nivel 
comunitar a legislației referitoare la violența 
domestică. 

Într-o altă sală vorbeau bătrânii; tot singuri. 
Despre rolul şi condiţia lor în societate. Studiile 
prezentate, poziţiile exprimate, erau foarte 
umane, interesante și utile deciziei politice. Se 
bucurau că s-au întâlnit — erau reprezentanți din 
multe țări europene — şi că-şi pot împărtăşi 
problemele, că pot comunica la nivel înalt. Doar 
vreo doi deputaţi şi câțiva asistenţi îi ascultau. 

Cine să se mai gândească în aceste zile la 
asemenea probleme „mărunte”?! Parafrazând 
din nou, sloganul acestor zile ar putea fi: 
Privatizați-vă necazurile! Socializarea lor ne 
irită. Avem probleme mai importante... 


Cronica Română, octombrie 2008 

Cioara vopsită nu se cheamă 
porumbel! 


Marţea trecută. Opt dimineaţa. Străzile sunt 
blocate pe o rază care transformă în douăzeci și 
cinci cele cinci minute pe care le face maşina de 
obicei de la hotel la parlament. Pe clădirea 
Louise Weiss a apărut un obiect straniu ce pare 
că scrutează cerul; nu cred că era acolo mai 
înainte și nici că ar veghea să nu cadă ceva din 
înălțimi peste plafonul proaspăt reparat al sălii 
de plen. Suntem din nou la Strasbourg — 
parlamentarii, comisarii, consilierii, lobiştii, ca 
întotdeauna; aceiași. 

Noutăţile sunt doar plafonul şi venirea lui 
Nicolas Sarkozy. Pentru plafon nu s-a adus nici 
un sobor de preoți şi nu s-a făcut nici o 
inaugurare. Remarc discreția absolut firească şi 
care nouă ne lipseşte. Ne lipseşte şi mai mult un 
stat laic dar asta este o problemă diferită. 
Discreţia momentului era însă interesată, orice 
discuţie care s-ar deschide poate avea doar o 
singură concluzie — vrem ca Parlamentul 

European să aibă un singur sediu; la Bruxelles. 
în Strasbourg, nimeni nu vrea asta... 

Pentru vizita preşedintelui în exercițiu al 
Uniunii a fost destulă agitație în oraş; nu e 
prima dată când se întâmplă. Exceptând 
demonstraţia de forță, nu înțeleg de ce ar avea 
nevoie de atâta securitate în propria ţară și în 
prea paşnicul Strasbourg. Mă miră și că este 
numită „vizită” îndeplinirea unei obligaţii legale 
— aceea de a informa Parlamentul asupra 
concluziilor Consiliului European şi a răspunde 
obiecţiilor şi criticilor pe care acesta le poate 
exprima. 

Peste aceste neînțelegeri putem trece; fac 
parte din retorică. Ceea ce mă îngrijorează cu 
adevărat este altceva. Reprezentanţi ai stângii 
moderate s-au grăbit să salute planul de măsuri 
adoptat pentru salvarea pieței financiare ca pe o 
realizare din programul propriu iar discursul lui 
Sarkozy ca pe unul de stânga. Mai mult, şi alte 
discursuri din partea dreaptă a sălii au fost 
apreciate ca... de stânga. 

Ieri, Dreapta  omagia piața liberă și 
dereglementarea pregătind, fără regret, 
înmormântarea statului numit de ea, cu dispreț, 
„asistențial”. Orice program social submina 
libertatea individului de a alege să moară de 
foame şi, oricum, nu erau bani la buget... 

Azi, ridică în slăvi cheltuirea banului public 
pentru măsuri economice excepţionale de 
salvare a celor bogați, preamăresc intervenția 
rapidă a statelor în economie şi tac chitic când e 
vorba de sursa sumelor uriaşe necesare 
măsurilor de temperare a crizei. Statul asistențial 
nu-i mai supără dacă asistatul este marele 
capital! 

Din compromisul de rezoluție la care s-a 
ajuns lipseşte problema paradisurilor fiscale şi a 
societăților fantomă; Dreapta s-a opus crunt. 

În acelaşi timp, în bugetul pe 2009 nu se 
respectă promisiunile privind programul de 
combatere a foametei în țările sărace. Vorbesc 
de foametea actuală, nu de cea viitoare, foamete 
care ucide în lume un copil la fiecare 5 secunde. 
S-a solicitat un miliard de euro, nu o mie 
miliarde... 

Este respinsă până şi propunerea modestă 
de a oferi cetățeanului abilităţile necesare pentru 
a evita riscurile nejustificate pe piața financiară 
printr-un program educativ pan-european; era 
vorba doar de un milion de euro. 

„La probleme globale trebuie soluții 
globale? Declaraţia lui Nicolas Sarkozy sună 
într-adevăr bine la prima vedere. Forţele 
politice progresiste încearcă de mult timp să 
impună ideea de cooperare între state pentru 

soluționarea problemelor majore — încălzirea 
climatică, distrugerea mediului natural, 
foametea, subdezvoltarea şi fenomenele 
asociate - analfabetism, boli cronice, mortalitate 
infantilă şi maternă; ideea responsabilități 
comune, de asemenea. 

Faptul că unii susțin astăzi mijloacele 
intervenționiste ca pe o salvare nu trebuie însă 
să ne înșele. Scopurile sunt cu totul altele. 
Trebuie urgent salvate teoria fără fundament a 
piețelor libere care se autoreglează şi 
capitalismul sălbatic. Problemele globale ale 
Dreptei sunt altele decât ale Stângii. 

Se poate spune, pe bună dreptate poate, că 
în Uniunea Europeană capitalismul a fost deja 
domesticit, că nu seamănă cu cel american. Se 
poate reaminti că SUA nu au ratificat nici astăzi 
Protocolul de la Kyoto în timp ce noi avem un 
program solid privind schimbările climatice și 
energiile curate. 

Din păcate, asta nu are nici o importanță 
atât timp cât capitalul financiar nu are 
naționalitate iar poluarea nu cunoaşte granițe. 

Cei care umblă cu cioara vopsită pot fi luați 
uneori drept papagali; ar fi o mare naivitate însă 
să-i credem porumbei... 


Cronica Română, octombrie 2008 

Un nou Bretton Woods! Imposibil 


Avem nevoie de un nou Bretton Woods! Așa 
strigă toţi, noii reformați ai Dreptei şi vechii 
reformiști ai Stângii. Să reglementăm! Să folosim 
cheltuielile publice - adică bugetul - ca instrument 
de intervenție! Să dăm cezarului (a se citi statului) 
ceea ce a fost dintotdeauna al său — obligația de a 
ne salva dar şi libertatea de a o face! 

Milton Friedman, împreună cu întreg 
neoliberalismul, a fost coborât de pe soclul de 
unde a tronat în ultimii treizeci de ani. Guru-l 
economiştilor la putere şi-a pierdut vocația. În 
mare grabă şi cu onor, este înlocuit cu John 
Maynard Keynes, părintele intervenționismului şi 
al Acordului de la Bretton Woods. Acordul 
prevedea dolar fix şi convertibil în aur, 
convertibilitatea celorlalte monede în dolar, ratele 
de schimb fluctuante dar de manieră controlată. 

Fondul Monetar Internațional a fost creat 
special pentru a sprijini țările în dificultate de 
plată şi a menține fluctuația monedei (deci și 
inflația) în limitele acceptate. Acestui acord i se 
recunoaște, chiar dacă cu oarece întârziere, 

meritul de a fi contribuit semnificativ la 
stabilitatea şi înflorirea din primii douăzeci şi cinci 
de ani de după război. 

Numai că, detractorii de ieri / lăudătorii de azi 
ai lui Keynes, ori nu l-au citit, ori nu l-au înțeles; 
amândouă explicaţiile sunt chiar mai probabile. 
Ceea ce încerca să facă Keynes prin măsurile sale 
era controlul mobilității capitalului financiar și 
respectiv, limitarea transformării lui în capital 
speculativ. Cel care reprezintă varianta non- 
revoluționară a analizei marxiste a economicului, 
vedea în această mobilitate cauza principală a 
crizelor aşa cum vedea în fuga după bani doar de 
dragul lor, o boală, o degenerare psihică. Sistemul 
financiar trebuia să servească producţia, nu să o 
stăpânească... 

Aici este cuiul lui Pepelea! În 1971 
preşedintele Richard Nixon, din rațiuni despre 
care ne putem imagina că își aveau sediul pe Wall 
Street, abandonează Acordul de la Bretton 
Woods; reprezenta o întrerupere mult prea lungă 
și pozitivă în mersul capitalismului imperialist. 

Devalorizează dolarul şi-i ridică 
convertibilitatea în aur. Reprezentanții finanțelor 
americane triumfă. Să lăsăm „economia” (adică 
băncile) să decidă! Acesta este noul discurs. Cine 
suportă pierderile când ei câştigă, e o problemă 
politică ce nu-i interesează pe bancheri... 


140 


Un nou Bretton Woods! Imposibil 


Treptat, toate limitele în fața mobilității 
capitalului financiar au fost eliminate; astăzi, 90% 
din banii care circulă pe piețele mondiale nu au 
nimic de a face cu vânzarea/ cumpărarea de 
bunuri şi servicii; sunt bani speculativi. FMI şi-a 
trădat şi el, de mult timp, vocația transformându- 
se în promotorul cel mai eficace al noului 
liberalism economic. Toate  privatizările şi 
liberalizările serviciilor publice în țările în curs de 
dezvoltare s-au făcut sub îndrumarea FMI și 
Băncii Mondiale. Dacă exista un fel de Robin 
Hood pe dos, adică unul ce ia de la săraci ca să 
dea la bogați, el s-a deghizat în directorul FMI de 
vreo două decenii cel puțin. Noul imperialism a 
fost şi el re-botezat. Se numeşte 
globalizare. 

După război, a fost totuşi posibilă intervenția 
statelor şi salvarea economiilor. De ce acest 
scepticism acum, când atâtea hotărâri și bune 
intenţii vin de la Washington, unde tocmai s-a 
desfăşurat întâlnirea G 20?! De ce nu, un nou 
Bretton Woods?! 

Răspunsul e chiar globalizarea. O schimbare 
de esență a capitalismului s-a produs în ultimii 
treizeci de ani. Nu mai este imperialismul 
unei/unor naţiuni, organizate ca state, exercitat 
asupra altor națiuni. Mulţi dintre agenții istoriei 
lumii sunt astăzi companii  transnaţionale 

înregistrate în țărişoare şi insulițe fără nici o 
pretenţie imperialistă. 

Dar nimeni, dintre decidenți, nu are curajul să 
se atingă de paradisurile fiscale. Mijloacele statale, 
Chiar şi coordonate între ele, nu pot rezolva 
problemele supra-statale. Cine şi cum poate 
controla supra-naționalele?! Aceasta este marea 
dificultate! 

Comisarul Almunia a declarat deschis, în 
video-conferința de miercuri cu Grupul Socialist 
din PE, că problema limitării mobilități 
capitalului financiar nu se pune. Afirmația este 
făcută în Uniunea Europeană, considerată deja 
hiper-reglementată de către „mediul de afaceri”; şi 
de un socialist. Poziţia celor de pe Wall Street 
trebuie să fie sălbatică. Capitalismul trebuie salvat! 
Din păcate, cetățeanul este tot mai mult un 
simplu consumator iar partidele de stânga par 
agenţii de plasare a oamenilor pe funcții atunci 
când, din întâmplare, ajung la putere. Nu vă 
speriaţi însă! Ca de obicei, nu am dreptate... 


Cronica Română, noiembrie, 2008 

Europene şi româneşti 


De campanii este vorba; campanii electorale, 
se înțelege. De ce altceva s-ar putea vorbi în 
aceste zile când toți cei care au imagine, nici nu 
contează de ce fel, cred că au automat și 
conținut!? 

In realitate, conținutul - valori, programe și 
alte nimicuri - nici nu contează. Important este 
să te vinzi bine; este o problemă de marketing. 
Iar ce merge la cârnaţi, merge şi la deputați. 
Același public, aceleaşi reguli. Cârnațji şi 
candidații pot fi promovați inclusiv împreună. 
Candidatul este acceptat şi numai în poză. 
Cârnaţii sunt preferați pe grătar... 

Remarcaţi pe lângă ironia amară şi un dram 
de nostalgie după inocentele campanii în care 
candidații stăteau de vorbă cu cetăţenii - uneori 
și foarte serios - la un mic și o bere. 

Astăzi lucrurile s-au schimbat. Avem vot 
uninominal. Candidaţii nu mai merg în echipă 
ca să prezinte programe politice. Nu mai fac 
promisiuni electorale. Nimeni nu i-ar crede. 


143 


Gabriela Creţu 


Umblă de unii singuri - că de asta e uninominal 
- şi negociază preţurile. Nu toţi. Cei care au 
ceva de dat. Mai ales de la bugetul statului 
pentru că, oricum - liberalii totdeauna au spus-o 
- statul e prost administrator. 


Din averea proprie nu e recomandat să se 
cheltuiască pentru că s-ar atenta la integritatea 
proprietății private. Curat  neconstituțional! 

i neliberal! De la buget e mai simplu. Dacă se 
duce anticipat şi cel de anul viitor, nu-i nici o 
pagubă. Anul viitor se trece în opoziție; vor fi 
alții la guvernare... 

Opoziţie, dar nu în stradă. Opoziția serioasă 
se face în parlament. Aşa că, să supralicităm 
puţin! Merită! Başca imunitatea! Când vin 
ceilalți îşi pun mâinile în cap și cheamă Curtea 
de Conturi, DNA-ul, ANI... Câte biserici mai 
trebuiel? Nu e legal?! Liberalismul este secular?! 
Fii serios, domnule, noi suntem români... 


* 


A doua zi după alegeri. Spre miezul nopții, 
în holul unui hotel. Cinci tineri, mai curând 
angajați decât clienți, fac politică în jurul unei 
mese. Pe uscat. Nu tu o berică, nu tu o ţuiculiță, 
nimic. Eu trag cu urechea. Vorbesc despre cei 
cu care au votat în alegerile din ziua precedentă. 

Întore capul şi văd patru indignări instantanee 
alături de o figură ruşinată şi spășită. Unul 
dintre indignați, se adresează cu reproș celui 
descoperit în flagrant delict de ignoranță: „Cum 
ai putut să-l votezi pe X. Nu ştii că s-a pronuntat 
împotriva comitetului european de întreprindere? P? 


* 


Nu am trecut de la pamflet la science- 
fiction. Întâmplarea chiar a avut loc și i-am fost 
martoră. Doar că nu e vorba de România. Era 
la Strasbourg, după primul tur al alegerilor 
prezidențiale trecute. Comparând situațiile, am 
ştiut că am dreptate, că ştiu de unde trebuie 
început. 

Trăim în Europa și nu ne simțim europeni. 
Democraţia noastră, cu toate eforturile pe care 
unii le-ar face, nu merge. Cei douăzeci de ani 
pentru a o construi expiră în curând. Indignarea 
inițială -„Ce pesimism! Brucan are o părere 
proastă depre români!” - se transformă în 
disperare. Nu şi în acțiune. 

Un lucru este ignorat cu interes şi fără. 
Democraţia este o maşinărie care funcționează 
cu... cetăţeni; adică cu oameni care îşi cunosc 
drepturile şi datoriile, care sunt capabili să-și 
definească interesele şi să le apere, dacă sunt în 

pericol. Şi să voteze lucid, luând în calcul aceste 
interese. 

Alegerile primare pentru desemnarea 
candidaților la alegerile parlamentare europene 
din 2009 s-au încheiat în majoritatea partidelor 
din țările democratice europene; se ştie cine va 
candida şi ce loc va avea pe listă; prin votul 
membrilor, nu prin voinţa arbitrară a şefilor. 

Este o foarte bună măsură de prevedere. 
Până în iunie anul viitor, fiecare are timp să-și 
prezinte programul, inclusiv poziția referitoare 
la comitetul european de întreprindere... 


Post Scriptum 


Mergând contra curentului românesc, cred 
că avem nevoie de cetățeni adevăraţi pentru a 
avea politicieni buni. Ei se formează învățându- 
şi drepturile. Despre cel menționat de 
muncitorii mei francezi vă voi spune ceva 
săptămâna viitoare. S-ar putea să vă intereseze 
dar, vă rog, nu-i întrebaţi pe candidații din 
aceste zile despre el! 


Cronica Română, noiembrie 2008 

Ne integrează realitatea! 


În ziua nunții, mirele anunță că îşi rezervă 
dreptul de a-şi invita amanta la cină acasă de 
două ori pe săptămână și de a-și petrece vacanța 
singur sau cu băieții. Imediat după, începe să se 
simtă frustrat. Se căsătorește omul și nu tu 
zâmbete la micul dejun, prăjitura preferată la 
prânz şi mângâieri la cină... Este clar că soţia nu 
mă merită! 

Cam aceasta a fost maniera în care au decurs 
relațiile României cu Uniunea Europeană după 
recenta noastră aderare. Odată cu 1 ianuarie 
2007, un naționalism anti-european, vocal dar 
gol de conţinut, s-a auzit tot mai puternic în 
mediul politic. Criticile împotriva politicilor 
europene - mai mult sau mai puţin înțelese - au 
început după aderare, nu înainte, când se 
presupune că trebuia să reflectăm mai profund 
asupra deciziei de a ne alătura. 

Sentimentul de discriminare a fost cultivat 
cu grijă. Întreaga legislaţie europeană în vigoare, 
chiar dacă datează de pe vremea când Uniunea 

avea doar şase membri, a fost prezentată de unii 
drept conspirație la adresa României. 

Tunelul la capătul căruia este luminița mult 
așteptată de români traversează Atlanticul. Tot 
binele şi suportul ar ţine de relaţiile cu marele 
"licurici", de "securitatea" pe care ne-ar oferi-o. 
Presupunem că participarea noastră cu trupe 
alături de Statele Unite, cumpărarea de avioane 
militare F16 sau prezența soldaţilor americani 
are legătură cu securitatea sporită. 

Toate acestea se petrec în contextul în care 
interesele de dezvoltare internă ale României 
sunt mult mai importante decât cele de 
securitate externă. Foamea și sărăcia sunt 
inamici actuali foarte concreți, nu posibili. De 
asemenea, întreaga istorie ne spune că războiul 
cu sărăcia poate fi câştigat, dacă se doreşte; cât 
despre alte războaie, trebuie recunoscut că 
eliberarea nu a venit întotdeauna de la cine se 
aştepta românul. 

Nu trebuie ignorat, de asemenea, că suportul 
concret — fondurile structurale şi de coeziune — 
vine de la bugetul comunitar iar relaţiile noastre 
economice sunt în proporție de cel puţin 70% 
în interiorul Uniunii. 

Lunga introducere impune o concluzie - ca 
să fim acceptaţi într-un grup nou, dacă nu avem 

aceleași realizări, trebuie să împărtășim măcar 
aceleaşi probleme. 

Fără voia noastră, lucrurile par să se 
precipite în această direcție. Zilele trecute, 
liderul unei mari confederaţii sindicale susținea 
limitarea intrărilor pe piața româneasca a muncii 
drept măsură pentru atenuarea şomajului care 
se anunță. Cei ce lucrează afară încep să se 
întoarcă drept urmare a crizei. România se 
simte amenințată de lucrătorii din alte ţări... 
Până mai ieri, era invers. Măsurile adoptate de 
alții, discriminări împotriva românilor... 

Legislația privind comitetul european de 
întreprindere, de care aminteam în editorialul 
trecut, s-ar putea să se dovedească și ea utilă; 
Chiar şi pentru sindicate. Ea obligă 
transnaționalele să informeze şi consulte 
angajații atunci când se decid restructurări ale 
activității. Până recent, restructurările din Vest 
păreau avantaje pentru Est. Numai că realitatea 
se schimbă repede iar legile, când se fac, se fac 
pentru mai mult timp. 


Cronica Română, noiembrie 2008 

Inversa zi întrebarea! 


O săptămână derutantă în Parlamentul 
European. Nu este prima de acest fel și nu s-a 
petrecut nimic nou sau rău în instituție. Doar că 
oglindim, cu și fără voie, deruta generală. Mă 
gândesc la lipsa unei viziuni integratoare pentru 
realitatea pe care o trăim. Mă gândesc la nevoia 
de a formula explicit, măcar din când în când, 
supozițiile implicite ale deciziilor noastre. 

Fiecare dezbatere din plen, urmată de votul 
în consecință, are o remarcabilă coerență 
internă; se pot reconstitui premizele, 
obiectivele, pozițiile divergente, motivele lor... 
Ce surpriză neplăcută însă, când comparăm 
dezbaterile şi deciziile între ele! Semnele de 
inconsistență sunt evidente. Adesea, cei care 
vorbesc sunt aceiaşi; cei la care se referă, de 
asemenea. Cum să mai aibă viața noastră sens?! 

Putem să comparăm Declaraţiile Comisiei şi 
Consiliului pe tema Modificãrilor demografice şi 
consecințelor lor economico-sociale cu celelalte poziţii 

adoptate săptămâna trecută și să le luăm ca pe 
un trist exemplu. 

În sinteză, primele urmează modul deja 
tradițional de tratare a „problemei. Am aflat că 
suntem în fața unei mari provocări. Trăim din 
ce în ce mai mult. Naştem, în medie, mai puţini 
copii. În viitor vom intra în criză de forță de 
muncă. Sistemele de asigurări sociale vor intra 
în criză de bani. Să sporim natalitatea! Să 
importăm oameni de la alții! Să muncim mai 
mult timp săptămânal şi mai mulți ani din viață! 

Se iau în considerare și politici concrete. În 
primul rând, trebuie adoptate măsuri de 
compatibilizare a muncii şi vieţii private, spune 
Consiliul. Afirmația este contrazisă însă în mod 
flagrant de poziţia pe care o menţine, în acelaşi 
timp, în privința Directivei timpului de lucru. 

Această directivă este mărul discordiei din 
relațiile cu Parlamentul, în aceste zile; Consiliul 
doreşte să menţină dreptul statelor membre de 
a nu respecta (opż ou directiva care prevede o 
limită maximă a timpului de lucru de 48 de ore 
săptămânal, calculate ca medie anuala. Fiecare 
să muncească cât doreşte! E dreptul său la liberă 
alegere, zic guvernele. Parlamentul solicită 
condiții mult mai restrictive în folosirea acestui 
drept. Dacă fiecare poate, nu înseamnă că pot 
toţi; nici că alegerea e „liberă”. 

Argumentele noastre sunt cele ale realității. 
Rata de ocupare, în condiții normale, este încă 
destul de redusă iar în viitorul apropiat se 
întrevede o creştere a şomajului. Lipsa timpului 
necesar pentru a se ocupa de sine şi de copii 
generează grave probleme. Stress-ul la locul de 
muncă produce tragedii, nu doar scăderea 
productivității. 

Cât despre rata fertilității, cea mai mare o 
întâlnim în Franţa celor 35 de ore săptămânal, 
nu în România, care susține desființarea 
oricăror limite superioare pentru săptămâna de 
lucru. Scorul  Franța-România este 2,1 la 1,3 
copii născuţi, în medie, de o femeie, dovadă că 
nu pierdem doar la fotbal... 

Femeile au, bineînțeles, un mare rol și 
responsabilitate, ni se spune. Numai că, a face 
un copil este cauza principală de discriminare 
pe piața muncii. Vrem să se nască mai mulți, 
dar 30% dintre copiii deja născuţi trăiesc în 
condiții de sărăcie; în Uniunea Europeană. 

În aceeaşi Uniune, multe state nu includ 
infertilitatea printre afecțiunile al căror 
tratament poate fi plătit din asigurările de 
sănătate. România se află, ca de obicei, la 
exemplele negative. A vrea un copil este 
considerat de statul român un moft pe care 
trebuie să şi-l plătească doritorul... 

Oricum, guvernele spun că este mai eficient 
decât să-i naştem, să-i importăm gata pregătiţi şi 
crescuți. Permisul de muncă în Uniune pentru 
specialiştii din țările terțe (/ze card) seamănă cu 
furtul creierelor şi va înrăutăți situația țărilor 
sărace?! În acest caz, trebuie să fim atenți să 
prezentăm acest import ca pe un favor pe care 
îl facem ţărilor din care îi luăm; nu e nici o 
contradicție cu politica noastră de cooperare 
pentru dezvoltare. Doar o soluţie de moment la 
problema demografică... 


* 

Explicația simplistă pentru atâtea 
contradicții ar fi reaua credință. Putem să 
suspectăm că, cel puțin într-unul dintre cazuri, 
cel care susține două lucruri care se contrazic 
atât de evident, minte sau nu crede în ceea ce 
spune. Ar fi și adevărată. Dar este mai mult 
decât asta. Este o inversare a scopurilor și 
mijloacelor de care mulți nici nu ne mai dăm 
seama. De grija profitului unora, nu observăm 
că întrebarea corectă este Ce sh/pbări socio- 
economice trebuie făcute pentru a ne adapta realității pe 
care toti ne-am dorit-o? Trăim mai mult! 


Cronica Română, noiembrie 2008 

Despre câți, câte, ce şi cum 


Fiecare face combinații şi gândeşte 
aranjamente, unii visează la putere, alții 
anticipează coşmarul opoziției; toți au câștigat 
alegerile. Partidele se bat în statistici precum 
cavalerii medievali se băteau în săbii. Sau era 
vorba despre zmei?! 

Trăiesc amara satisfacție de a fi fost una 
dintre puținele voci care au anticipat 
consecințele nedemocratice ale schimbării 
sistemului electoral. Nu vreau să spun că ele 
erau necunoscute celorlalți și doar puțini 
posedau secreta cunoaştere; afirm doar că au 
fost ignorate sau ocultate. În cele mai multe 
cazuri, acest lucru nu s-a făcut din rea intenție 
sau interese partizane. Explicația este mult mai 
simplă. Majoritatea nu a avut curajul de a se 
opune la curentul de opinie care fusese cu grijă 
orchestrat de câțiva prin mass media. Mesajul 
era de nerespins. Trebuie să votăm oameni! 
Îndoielnic era altceva; că până atunci s-ar fi 
votat câini sau alte animale... 

Repartizarea aleatorie a mandatelor care s-a 
produs drept urmare a sintezei dintre 
dezavantajele sistemului majoritar şi mecanismele 
sistemului proporțional reflectă totuşi, fără 
intenție, ceva mai profund. Faptul că au primit 
mandate codaşii și au fost eliminați fruntașii dă o 
imagine destul de fidelă a unei societăți căreia îi 
lipsesc reperele valorice şi criteriile calitative. 

Am văzut-o și în ultimele zile - oare a câta 
oară?! - când politicienii vorbeau despre lipsa de 
importanță a doctrinelor în alcătuirea 
programelor şi alianțelor de guvernare. Ca la 
noi, la nimeni sau cineva vrea să-i păcălească pe 
români?! Cu certitudine, cel care o face nu 
foloseşte vreodată termenul "a păcăli". Probabil 
preferă mult mai elegantul "induce în eroare". 

Socrate "inducea" adevărul în oameni prin 
întrebări meşteşugite capabile să-l transforme 
pe un tânăr sclav neinstruit în oponent al unui 
mare sofist. Maeștrii contemporani ai erorii sunt 
doar nişte agenţi de circulație neprofesionişti — 
te direcționează ca să ieşi dintr-un blocaj doar 
pentru a intra în altul şi mai mare. 

După introducerea pe care nu puteam să o 
evit povestindu-vă cuminte ce s-a mai întâmplat 
la Parlamentul European, două mesaje foarte 
europene aş vrea totuşi să transmit. 

Programele de guvernare sunt — sau ar 
trebui să fie — concretizări ale unor valori și 

doctrine, adaptate nevoilor momentului istoric. 
Programele electorale, de asemenea. Există 
soluții de dreapta și soluţii de stânga la orice 
criză pentru că există explicaţii ale Dreptei şi 
explicații ale Stângii la orice criză. Există, de 
asemenea, obiective diferite urmărite de fiecare 
dintre ele şi alte ierarhii ale priorităților. Marile 
coaliții implică, de regulă, concesii inacceptabile 
de o parte sau de alta; cel mai frecvent, Stânga 
cedează... Cine vorbeşte despre interesul 
național unic înainte de a-l fi definit explicit 
minte sau vrea să păcălească pe cineva. 

Afirmația tranşantă are legătură cu alegerile 
europene care vor avea loc în iunie. Românii au 
făcut o eroare la alegerile trecute votând, 
aparent, neideologic. Dezechilibrul produs 
atunci între interesele majorității cetățenilor şi 
reprezentarea excedentară a unei minorități 
dintre ei îl resimțim în PE zilnic; este necesar să 
nu repetăm eroarea și în viitor chiar dacă se va 
face la alcătuirea guvernului. 

Mania victoriilor statistice este simptomatică 
pentru ignorarea valorilor doctrinare. Ea s-a 
extins şi la evaluarea activității parlamentare 
europene. Pretutindeni o asemenea evaluare se 
face; cetățenii au nevoie să fie informați 
obiectiv despre ceea ce fac aleşii lor. Ceea ce 
serveşte însă drept criteriu este votul. Se 

analizează cum a votat Stânga şi respectiv 
Dreapta pe marile teme politice; se compară 
votul delegaţiilor naționale şi grupurilor politice 
trăgându-se concluzii cu privire la influența 
intereselor specifice ale unei țări sau alteia 
asupra apărării valorilor comune. 

La noi lucrurile stau diferit, ori există 
suspiciunea că aleşii nu muncesc, ori nu putem 
trece dincolo de statistică (analiza cantitativă a 
unor indicatori mereu discutabili) şi să apreciem 
calitativ conţinutul activităţii politice. Cele două 
explicații nu se exclud. 

Săptămâna trecută în Parlamentul European, 
pe lângă temele momentului şi munca cea de 
toate zilele, delegațiile române din toate 
grupurile politice s-au ocupat cu număratul; 
număratul rapoartelor, intervențiilor, 
amendamentelor, etc. Informaţiile erau necesare 
realizării unui studiu de evaluare a activității din 
primii doi ani de mandat. CÂâH, câte au fost 
prin excelență întrebările adresate. 

Dacă nu învăţăm urgent să întrebăm ce şi 
cum, în scurt timp, o mare parte a românilor va 
putea să-şi descrie viaţa utilizând acel splendid 
dar trist titlu de acum câțiva ani: AM 


ÎNFRÂNT! 


Cronica Română, decembrie, 2008 

Amintiri cu cravată roşie 


Eram în clasa a doua; ce şcolăriță mare! 
Aveam media zece; ce mândrie pe tata! Am 
mers la laşi, să primim cravata lângă statuia lui 
Alexandru loan Cuza; ce aventură pentru 
copii! Doar cineva născut la Ruginoasa, 
crescut cu umbra lui Cuza plimbându-se prin 
curtea şcolii, poate înțelege că trăiam ceva 
precum o întâlnire de gradul trei... 

După festivitate, am primit în dar o carte. 
Era Crăiasa Zăpezii. Amintirea ei am 
păstrat-o până la maturitate. Era acolo un 
băieţel căruia îi intrase în ochi un ciob rătăcit 
care îl făcea să vadă toate lucrurile deformate; 
și sufletul i se urâţise de toată hidoşenia pe 
care o descoperea în lume... 

La puţină vreme, am început să port 
ochelari și toată viața am fost foarte atentă ca 
nu cumva să mi se întâmple acel accident și 
lumea mea frumoasă să-şi schimbe 
înfăţişarea... 

Din 1973 până în '79 lumea mea a avut 
cravată roşie; era vie, veselă și se lega cu un 
inel de plastic. Cu ea am fost în prima mea 
tabără şcolară, la Vulcanii Noroioși;, eram 
uimiți să descoperim răceala lor de gheață în 
timp ce forfoteau. Nu știam încă ce înseamnă 
să fierbi la rece... 

Pe lângă cravată, s-au adunat insignele de 
„Fruntaş la învățătură”, de premiant la 
„Cântarea României”, de nu mai ţin minte 
ce... Parcă eram un general sovietic în 
retragere când, în clasa a cincea, am fost 
aleasă comandanta unității... Altă etapă, alte 
responsabilități. 

Atunci am luat primul interviu din viață, 
învățând regulile democraţiei şi comunicării, 
într-o altă tabără, pentru liderii de mâine. Cel 
supus tirului de întrebări era un mare poet, 
cunoscut de toată lumea. Eram moartă de 
emoție; am început prin a-l întreba cum se 
numeşte... Erau o mulțime de personalități 
acolo. Focul de tabără a fost fabulos. Ce 
poezii şi cântece știau cei mari. Dar învățam și 
noi repede... 

Am învăţat să lucrăm în echipă, să 
împărțim sarcinile, să ne luăm în serios chiar 
şi când era vorba de joacă. Am reușit să strâng 

pumnii şi să-mi depăşesc dificultatea de a 
vorbi în public. Vreo doi ani am jucat pe 
Smărăndița popii în Amintiri din copilărie; 
ceilalți erau cu patru sau cinci ani mai mari. La 
acea vârstă însemna enorm. Am învăţat să-i 
privesc drept egali mei și că trebuie să fiu 
privită la fel. 

Sunt lucruri pe care nu le-am uitat; chiar și 
astăzi sunt momente în care mă surprind 
strângând pumnii înainte de a lua cuvântul... 

Xx 

M-am folosit deliberat aici de nostalgia, 
autentică, pe care o am față de copilărie; 
pentru contrast cu concluzia brutală pe care o 
voi trage. 

Nu ştiu dacă acea perioadă a contribuit la 
faptul că sunt un om de stânga, ca o opţiune 
de viaţă, nu ca un fapt de oportunitate 
politică. Aş vrea să cred că m-a făcut măcar 
să iubesc roșul și să nu am nici un fel de 
complexe în a-mi asuma semnificația lui 
politică. Propunerea acestei dezbateri arată 
însă că încă n-am încetat să ne războim cu 
propriul nostru trecut. 

Conturile cu trecutul trebuie încheiate prin 
asumarea lui; cu binele și răul, cu frumosul și 
urâtul lui. Două erori pot fi fatale: să-l 

respingem ca pe o invitaţie la dans, ca pe un 
accident, care ni s-a întâmplat fără 
participarea proprie, sau să-l reconstruim prin 
ochii şi cu criteriile prezentului. 

E păgubos în ambele cazuri; ne sărăcim pe 
noi înșine şi falsificăm o istorie în care şi prin 
care am devenit cum suntem astăzi — profund 


Dilema veche, aprilie, 2008 

Deşteaptă-te române! 


“Dacă ucizi un om devii criminal; dacă omori 
cinci mii, ajungi erou. “ Afirmația anterioară este 
un citat aproximativ din Michel Foucault. 
Parafrazând, am putea spune: “Cine fură o rață ca 
să nu moară de foame, ajunge la închisoare, 
pentru că distruge proprietatea privată. Cine fură 
jumătate de ţară, ajunge capitalist, pentru că o 
constituie; despre aceeași sfântă proprietate 
privată este vorba...” 


Post scriptum 


Cum nu am timp să urmăresc toate 
“dezbaterile” politice şi bloggeristice, atunci când 
îmi mai arunc privirea sau plec urechea, uimirea 
este fără margini. Incoerenţa, demagogia dar mai 
ales orice lipsă de decență sar în ochi. Orice 
Robin Hood* pe dos vorbeşte! Alteori însă, este 
doar ceva mai multă lipsă de rațiune şi cunoaştere 
a lumii în care trăim; de manipulare, nu mai 
vorbim... 

În aceste zile am văzut o furie fără margini 
orientată împotriva mamelor cu posibile 
indemnizaţii de naştere mari în viitor, salariaților 
care au primit un procent dublu la creşterea 
salarială, pensionarilor privilegiați. O parte a celor 
ce nu au (doar de avere vorbesc) se înverşunează 
împotriva altei părți care nu are dar e bănuită că 
ar putea să primească de undeva, ceva... 

În aceleaşi zile, revistele se întrec în a publica 
topuri ale primilor cinci sute de miliardari ai 
României post revoluționare. Admiraţia este în 
egală măsură fără limite! 

În lume, bursele se prăbuşesc şi pun în 
evidență minciuna şi frauda uriaşă pe care o 
ascunde “capitalul financiar”. Guvernele alocă 
sute și mii de miliarde de euro sau dolari pentru a- 
i salva pe bogați; din bugetele până atunci foarte 
sărace pentru programe sociale sau de îngrijire a 
sănătății... Şi, de această dată, surpriză! 
Guvernele nu mai întreabă care este sursa de 
finanţare. 

Cum să nu-mi treacă prin cap reflecțiule din 
primele rânduri! 


www.gabrielacretu.ro, octombrie 2008 
*Pentru cei care nu ştiu, Robin Hood pe față lua de 


la bogați ca să împartă la săraci. În lumea noastră, ar 
fi demult un nenorocit... 

O nedumerire. Sau revoltă?! 


Un post de televiziune pe care-l iubesc din 
ce în ce mai mult deplânge soarta cetăţenilor 
care “frebuie să mai aştepte până ce îsi vor încerca 
bolizii pe autostrăzile româneşti”. Pe lângă sincerul 
regret, se menționează şi motivul pentru care 
răbdarea acestora este pusă la încercare: 
pensionarii. Politicienii i-au sacrificat pe ei, 
posesorii de bolizi, pe altarul pensiilor... 


Sunt sigură că redactorul de ştiri ştie că: 

e pensionarii nu sunt marțieni ci părinții și 
bunicii generaţiei active, adică ai noştri; nici 
unul nu este de import; 

e pensionarii nu sunt „asistați social”, sunt 
asiguraţi, adică persoane care au contribuit pe 
tot parcursul activității la fondul de pensii; 
majoritatea are vechime integrală şi limita de 
vârstă cerută de lege; 

e pe măsură ce numărul bolizilor creşte în 
România, valoarea punctului de pensie devine 

din ce în ce mai mică; în 1995 era 65%, astăzi 
i 0/. 
puţin peste 30%; 
e există un prag al venitului sub care se 
poate vorbi de sărăcie lucie; acest prag al 
sărăciei este inuman... 


Probabil însă, cea care nu este informată 
sunt tot eu, ca de obicei. Eu nu ştiu la ce se 
raportează oamenii când fac judecăţi de valoare. 

Mai există în fapt vreo ierarhie de valori?! 
Respect, responsabilitate, legături între 
generațiil? Mai reflectăm înainte să vorbim?! 
Pare că totul se reduce la principiul “Ne-am pus 
în slujba ta, Dom’ Presedinte, şi te slujim får să 
gândim’?! 

Sau chiar așa gândim!? 


www.gabrielacretu.ro, iulie 2007 

Nod la batistă, pentru uituci... 


Nu învăţăm nimic din istorie iar ceea ce ştim 
uităm repede. Am asistat în aceste zile în mass 
media la o continuă încercare de ridiculizare a 
zilei de 1 Mai; la sensul propriu, prin parodii și 
alte asemenea producţii... În rest, doar comerţ. 

Atenţie compatrioți, fără respectul față de 
muncă și cei ce muncesc nici capitalismul nu a 
avut succes în vreun loc din lume! De alte 
societăţi nici nu poate fi vorba... 

Atenţie cei care trăiţi din muncă, toate 
lucrurile pe care le avem astăzi (de exemplu, 
banala zi de muncă de 8 ore) s-au obţinut după 
zeci, sute de ani de luptă și multe sacrificii; nu 
sacrificii simbolice ci concrete, ale vieților 
multor militanți, la noi şi aiurea... 

Atenţie compatrioți, ceea ce pare bun 
câştigat poate fi uşor pierdut; vă spune cineva 
care ştie bine Cartea verde a modernizării 
legislației muncii; drept urmare, pericolele 
care ne pasc... 

Atenţie cei ce munciți, ceea ce nu apărăm 
noi înşine să nu ne aşteptăm să apere alții 
pentru noi; poate nu au interes! Aşa cum nu a 
avut interes compania la care lucra Raluca 
Stroescu*... 

Faptul că unii mor de prea multă muncă sau 
în accidente la locul de muncă în fiecare an ar 
trebui să fie măcar un motiv pentru ca ziua 
muncii să fie luată în serios... De toți. 

Spun asta pentru românii care sărbătoresc 
ziua muncii cheltuind bani buni prin stațiuni - 
am făcut un calcul — reprezintă doar 0,1 % 
dintre români; restul sărbătoresc prin muncă... 

Sper ca aceştia să nu aibă nevoie să li se 
împrospăteze memoria! 


www.gabrielacretu.ro, 1 Mai 2007 


*Cazul tinerei angajate a unei mari firme internaţionale de audit 
care a murit din cauza supra-solicitării a generat o mare emoție şi un 
început de dezbatere publică cu privire la exploatarea celor cu înaltă 
calificare în companiile transnaţionale. Din păcate, nu a ţinut mult; 
nici emoția, nici dezbaterea. 

Dreptul de a spune nu 


Mâine, toată lumea la vot! Acestea sunt 
viziunea şi dorința optimiste. Gurile rele 
anticipează că lucrurile vor sta puţin diferit şi că 
procentul de participare ar putea fi scăzut. 
Interesul din spatele acestei afirmații repetate 
nu-mi place. Sună a demobilizare generală. L- 
am trăit deja la europene... 

Un amic revendică dreptul de a spune nu 
tuturor candidaților propuşi pe un buletin. 
Provoacă politicienii să găsească o soluţie 
legislativă. Mai mult sau mai puţin, apelează la 
cei cărora tocmai vrea să le spună nu... 

Chiar dacă nu există în fapt o rubrică 
specială pentru a marca respingerea tuturor 
candidaților, se poate exprima această opţiune 
lăsând buletinul alb. E o procedură folosită în 
alte părți. Nu o recomand. E o mină de aur 
pentru cei care vor să fure voturi; pe buletinul 
scos din urnă, marcat cu votat și cu toate 
casetele albe, ştampila se poate aplica unde e 

necesar, dacă-i necesar. Nu spun că se întâmplă 
aşa... 

Opinia mea este diferită în această privinţă, 
totuşi. Cred că dreptul de a spune NU! este un 
drept pe care un cetăţean trebuie să-l revendice şi 
exercite trei ani şi 364 de zile, între alegeri. 

Asta presupune să se implice în viața socială, 
în partide, organizaţii civice, sindicate; înseamnă 
să păstreze un ochi atent şi critic orientat spre ce 
se întâmplă în comunitatea în care trăieşte; să 
reacționeze, să protesteze, să exercite controlul 
democratic asupra a ceea ce se întâmplă și-l 
priveşte; să participe la desemnarea candidaţilor 
pentru alegeri, să propună şi, de ce nu, să se 
propună. În nici un caz să se supună. 

In ziua alegerilor trebuie să spună DA! unuia 
dintre candidaţi sau partide, adăugând la votul său 
“universal, egal, direct şi secret” o caracteristică 
suplimentară: VOT ÎN CUNOŞTIN Ă DE 
CAUZĂ! 

Rămân la supărătoarea mea opinie că 
reprezentanții sunt totdeauna pe măsura celor 
care-i aleg... şi că cei care vor să schimbe ceva 
trebuie în cele din urmă să dea marea bătălie cu 
lenea şi să o învingă. În caz contrar, un genial titlu 
de articol de acum câţiva ani va deveni sloganul 
tuturor celor care credeau în democraţie: AM 
ÎNFRÂNT! 


www.gabrielacretu.ro, iunie 2008 

De Ia Bruxelles, pe Dâmbovița 


Interlocutorul este Cristian Banu* 

—Stimată doamnă Gabriela Crețu, 
sunteţi europarlamentar din partea PSD. 
Cum se vede viaţa politică românească de 
Ia Bruxelles? 

— Aşa cum este, adică altfel decât ar trebui. 
Atunci când nu ai aceleaşi rezultate, pentru a fi 
tratat ca egal, trebuie măcar să ai aceleași 
probleme sau priorități. Noi inventăm cu totul 
altele. Nenorocirea este că se vede foarte clar 
„Dâmbovița? noastră cea de toate zilele; 
norocul este că, nefiind totuși noi centrul lumii, 
putem ieşi uneori din câmpul vizual; păcatul 
este că am pierdut startul. 

Ne lipseşte ceva care îi îngrijorează pe toți 
cei interesați de ţara noastră — lipseşte 
previzibilitatea,  predictibilitatea.  Jurnaliştii 
români sunt singurii invidiați de colegii 
occidentali pentru că, zic ei, „la voi, în fiecare zi 
se întâmplă ceva!” 

Este greu să gestionezi o situaţie în care, 
după doar două luni, cei mai activi și 
consecvenți susținători europeni ai aderării 
României au început să se întrebe: „Oare de ce 
am făcut-o!>” 

— Care sunt, concret, activitățile 
dumneavoastră acolo? Adresez întrebarea 
mai ales pentru că în curând vor avea loc 
alegeri pentru Parlamentul European şi, din 
păcate, electoratul nu este foarte 
familiarizat cu acest concept 
„europarlamentar”. 

— Din păcate, nici despre ce trebuie să facă 
un parlamentar național nu ştim prea multe; nici 
parlamentarii, în unele cazuri... 

Parlamentul elaborează, în codecizie cu 
Consiliul, 80% din legislația Uniunii Europene 
şi acordă aviz, exprimă opinii sau cooperează 
pentru restul. Ca urmare, un deputat studiază 
proiecte de acte normative, le dezbate, consultă 
experți, îi audiază pe cei interesați, solicită studii 
de impact şi le ia în considerare, depune 
amendamente, decide asupra celor depuse de 
alții, negociază soluții de compromis, votează 
acte legislative. 

Eu sunt membră în două comisii, Piază 
internă şi protectia consumatorului şi Comisia pentru 
egalitate între femei şi bărbați. Sunt, în acest 

moment, contraraportoare socialistă pentru 
două documente — O politică europeană în privinta 
dezvoltării internetului de bandă largă, la o comisie şi 
Modernizarea legislației muncii pentru a răspunde 
provocărilor secolului XXI, la cealaltă.** 

Este un act de puțină inconștiență să accept 
o asemenea responsabilitate până nu ne liniştim 
cu situaţia din țară şi cu alegerile europene, dar 
încerc să fac lucrurile cum trebuie... Dacă în 
trecut, nefiind membri, nu am avut influență 
asupra elaborării legislației comunitare, acum ar 
trebui să ne concentrăm atenția asupra fiecărei 
decizii. 

Exercităm, de asemenea, controlul 
permanent asupra activității (Comisiei 
Europene. Prin interpelări se solicită explicații și 
informații asupra aplicării legislației; prin 
declarații scrise se aduc pe agenda Comisiei 
teme noi, în vederea găsirii de soluții. 
Bineînţeles, dezbatem și votăm bugetul Uniunii; 
și încă o mie de alte lucruri. 

— Legat de aceasta, în toate ţările 
Uniunii Europene participarea la vot pentru 
alegerile europene este relativ redusă, în 
medie de 43%. Care credeţi că este 
explicația pentru acest lucru? 

— Ceva mai mică, într-adevăr; şi la alegerile 
generale poate fi mai mică decât la locale... 

O explicație ar fi relația mijlocită dintre 
Parlament şi cetăţenii europeni. Intermediari 
sunt guvernele naționale care, foarte adesea, 
utilizează Uniunea ca țap ispăşitor pentru toate 
greşelile şi neputinţele proprii. 

Cunoașteţi deja, după foarte puţin timp de la 
aderare, explicaţia „Tot ce este rău vine de la 
Bruxelles; tot ce e bun, de la Guvern”. 
Niciodată nu ați auzit guvernele să recunoască 
faptul că sediul Consiliului Uniunii Europene - 
adică sediul lor european - este tot acolo; sau că 
România are 35 de voturi din 785 în Parlament 
și 14 voturi din 345 la Consiliul de Miniştri. lar 
Consiliul e decident pe toată legislația. 

Această strategie de aruncare a pisicii în 
curtea co-legiuitorului face ca Parlamentul 
European să plătească şi oalele sparte de alții, 
pentru că Parlamentul este ales de cetăţeni, 
membrii Consiliului, nu. 

În al doilea rând, partidele mici, care nu au 
şansa să câștige un mandat la europene, nu-şi 
mobilizează electoratul propriu, aşa cum fac la 
locale sau naţionale. Nici militanţii partidelor 
mati, atunci când partidele nu au obiective clare 
de urmărit, nu sunt în egală măsură motivaţi să 
mobilizeze cetățenii la vot. Când sunt de 
câştigat 50.000 de locuri de consilier emulaţia e 

ceva mai mare decât pentru 35 de deputaţi 
europeni. 

Există, de asemenea, o problemă de distanță 
și de comunicare; cămașa este mai aproape 
decât paltonul chiar dacă în iernile grele e mai 
bun paltonul. Noi, din păcate, avem ierni grele 
chiar și vara... 

— Parlamentul român are o imagine 
dezastruoasă, accentuată acum şi de 
tentativa de suspendate a preşedintelui 
Traian Băsescu. Ar putea ajuta votul 
uninominal la o „curățire” a clasei politice? 
Aici PSD chiar are singurul proiect de lege 
care propune cu adevărat vot uninominal, 
toate celelalte având în diverse ponderi și 
elemente de altă natură. 

— Dacă repetăm o afirmaţie de suficiente 
ori, sfârşeşte prin a deveni realitate. Pe lângă 
disfuncţiile reale, Parlamentul nu poate sa-şi 
construiască un „brand” coerent pentru că 
acolo e locul unde trebuie să se exprime 
democratic contradicţiile din societate. Acolo 
sunt cei pe care îi votăm, dar şi cei pe care nu 
i-am vota în nici o situație. Nu putem să iubim 
Parlamentul ca întreg. Trebuie să fim atașați 
ideilor democratice și să vrem perfecționarea 
instituţiei. 

Cât despre votul uninominal, el nu există. 
Despre votul majoritar — pentru că despre 
acesta trebuie să vorbim - opinia mea personală 
este clară. Este nedemocratic şi nu poate 
rezolva problemele de imagine ale 
Parlamentului; nici pe cele reale, de funcționare. 
Ne doare capul, şi noi vrem să ne tăiem un 
picior, în speranța că ne trece. 

Noi trebuie să democratizăm partidele, să 
schimbăm regulile interne ale Parlamentului, să 
educăm cetățenii pentru © atitudine 
participativă, să facem cultură politică 
adevărată, care să permită vot liber, adică în 
cunoștință de propriile interese şi de cum pot fi 
ele atinse. 

Votul „uninominal” are altă istorie. Actuala 
putere are o problemă cu asigurarea majorității 
din lipsă de legitimitate democratică sau/şi 
incapacitate de cooperare politică. Singura 
soluție pe care a găsit-o Traian Băsescu este să 
reducă legitimitatea (pentru că votul majoritar 
este mai puțin legitim atât timp cât cu 28% din 
votuti poți obține 70% din mandate, iar cu 20% 
nici un loc) şi să submineze cooperarea; votul 
majoritar întăreşte concurența dintre partide şi 
elimină partidele mici. 

Marea Britanie nu are vot majoritar pentru 
că e mai democrată, ci pentru că e mai 

conservatoare; sistemul electoral este de pe 
vremea baronilor, din secolul XVII. Despre 
eficiența democratică a sistemului englez, o 
carte — Jeremy Paxman, “Animalul politic” — 
poate arunca o lumină... 

Când suntem coerenți!? Atunci când, pe 
bună dreptate, criticăm fenomenul actual al 
„baronilor” locali - care este prezent la toate 
partidele - sau când vrem să-l legitimăm?! 

Dacă vrem să tratăm instabilitatea am putea 
observa că alegerile proporționale au dat şi 
guverne stabile, și instabile, în România. Cauza 
este în altă parte. În cele instabile (CDR și 
Alianța D.A.) elementul comun, provocator, e 
mai curând altul... 

— Ce semnal transmite PSD 
alegătorilor prin ascensiunea lui Marian 
Vanghelie ca preşedinte al filialei 
Bucureşti? 

— Social-democraţii sunt tot români aşa că 
nu înțeleg; întrebarea. Trăim în ţara unde este 
preşedinte Traian Băsescu, iar personaje ca Gigi 
Becali sunt considerate de mare încredere; 
contrastul nu pare exagerat de mare și nu-i în 
dezavantajul lui Marian. 

Pe mine mă îngrijorează altceva. Am 
senzaţia că generaţia tânără şi educată din partid 
nu a înțeles că, pentru a-l învinge pe Vanghelie, 

trebuie să iasă din cluburile elegante, să meargă 
în căminele studenţeşti, în cartiere, să aibă 
proiecte concrete pentru viitorul celorlalți, să 
arate calitățile şi să nu aibă defectele lui 
Vanghelie. Adică, să adauge faptul că au urmat 
şcoli grele la un plan serios de investiții în 
școală. Să fie populari fără a cădea în populism. 
Să aibă inițiativă rămânând în afara oricărei 
suspiciuni de abuz... 

Sper să nu am dreptate. 

— Cui se mai adresează PSD? Cum 
explicați pierderea de aproape 20% din 
electorat din 2004, de la 35% cât a avut la 
17% conform ultimelor sondaje? 

— Am o formaţie de sociolog care-mi 
permite o oarecare detaşare față de sondaje; nu 
şi de realități. Eu cred că nu reuşim încă să 
depăşim o problemă de asumare a identității 
politice. Am avut o generaţie de lideri care a 
avut o rezervă în a-şi exprima opţiunea de 
stânga; o rezervă de înțeles, poate, într-un 
context politic în care stânga era asociată cu 
trecutul, iar asta era motiv de condamnare 
publică. Am adulat proprietatea şi am şters 
egalitatea dintre valori. Am vorbit de protecție 
socială (ca un fel de pomană) în loc de servicii 
sociale universale (ca un drept) şi i-am lăsat pe 
alții să vorbească de „asistații” regimului... 

Avem o generație nouă de oameni vizibili 
care nu sunt în nici un pericol de a fi acuzaţi de 
nostalgie; dar problema a rămas. Există o 
aşteptare care îi demobilizează chiar pe unii 
dintre militanții noştri. Avem profesioniști şi 
diplomați buni care au devenit politicieni. 
Pentru mine discursul tehnocratic și diplomatic 
sunt radical diferite de cel politic; proiectele 
sunt diferite. Unele mesaje par de la un guvern, 
nu de la un partid; şi guvernele nu sunt foarte 
atractive pentru cetățeni... 

Mai trebuie să lucrăm încă la coerență şi 
consecvență pentru ca acei foarte mulți cetățeni 
care aşteaptă un proiect de stânga să se 
identifice cu noi. Nu mă refer doar la imagine; 
mă refer la proiectul politic. 

— Candidaţi pentru un nou mandat... 
Care este  „platforma-program” a 
europarlamentarului Gabriela Creţu? 

— Îmi place să spun că sunt o social- 
democrată născută, nu făcută. Ca urmare, cred 
că cel mai periculos vers din cultura română 
este „Eu îmi apăr sărăcia, şi nevoile, şi neamul...” 
Nu trebuie să apărăm „sărăcia şi nevoile”, ci să 
le combatem. Pentru asta cred că munca trebuie 
respectată; susțin că solidaritatea e pentru 
oameni, iar concurența este pentru firme; 
consider oamenii importanți, iar statul şi piața, 

mijloace pentru obiectivele lor; cred că toți sunt 
oameni, nu doar unii; femeile sunt, de 
asemenea, oameni; cred că în fiecare copil se 
află o comoară și că societăţii îi revine sarcina să 
o descopere, cum spunea Jacques Delors; 
toleranța și pacea sunt oricând preferabile. 

Pentru a aplica aceste principii, o Uniune 
mai puternică și mai profundă este esențială, 
incluzând uniunea politică. Pentru România, 
apartenența la Uniune reprezintă oportunitatea 
realizării unei coeziuni economice și sociale 
sporite (utilizând fondurile) şi de a îmblânzi 
capitalismul (dacă  respectăm şi valorile). 
Rămâne să o transformăm în realitate. Asta nu 
o face un individ; nici măcar nu e o problemă 
de echipă; necesită o concertare a tuturor 
forțelor şi voințelor. Deocamdată, ele par foarte 
împrăștiate... 


Cadran Politic, mai 2007 
XCristian Banu 


**Din 2008 sunt de asemenea membră supleantă în Comisia 
pentru muncă și probleme sociale 

